הוועדה לענייני ביקורת המדינה, כנסת 20, פרוטוקול מספר 220, 2017-03-07 09:00

קארין אלהרר: בוקר טוב לכולם.

קארין אלהרר: אני מתכבדת לפתוח את ישיבת הוועדה לענייני ביקורת המדינה, מתנצלת על הקול הלא מוצלח.

קארין אלהרר: היום ה-7 במרץ 2017, ט' באדר התשע"ז.

קארין אלהרר: נושא הדיון הבוקר: בקשה לחוות דעת מבקר המדינה בנושא טיפול המדינה בריבוי תאונות דרכים בכביש 66 – ישיבת מעקב שנייה.

קארין אלהרר: בוקר טוב לצוות מבקר המדינה, חברי כנסת, מבוקרים ואורחים.

קארין אלהרר: כאמור, דיון שלישי שלנו מאז יולי האחרון.

קארין אלהרר: אני רוצה שוב לומר תודה ליוזמים של הדיון, חבר הכנסת פריג', חברת הכנסת איילת נחמיאס ורבין, איציק שמולי, איתן ברושי ואיל בן ראובן.

קארין אלהרר: דיברנו על הנתונים הקשים.

קארין אלהרר: בדיון הראשון ניסינו להבין ממשרד התחבורה האם אפשר להכניס את הכביש לתכנית החומש.

קארין אלהרר: לא קיבלנו תשובות עד לדיון השני.

קארין אלהרר: בדיון השני תכנית החומש נסגרה ונחתמה ואז ניסינו לברר פתרון לדברים קונקרטיים.

קארין אלהרר: לגבי פניות שמאלה שהשר התחייב להסדיר ואנחנו ביקשנו, נאמר על ידי נציגת משרד התחבורה שתוך חודשיים מהדיון הראשון יסיימו את המיפוי של כל הפניות, תהיה החלטה איזה פניות משפרים ואיזה לא.

קארין אלהרר: עברו חודש וחצי, אני מקווה לשמוע מהמשרד שעוד שבועיים יוצאים לדרך, יהיו דחפורים ונתקן.

קארין אלהרר: לגבי מפרדה קשיחה בין מגידו לג'נין, נאמר שב-21 בינואר תהיה פגישה שבה תתקבל החלטה.

קארין אלהרר: ביקשנו מ"נתיבי ישראל" לעדכן אותנו מה קרה בעקבות הפגישה ולא קיבלנו עדכון.

קארין אלהרר: מזל שיש דיון, נשמע את התשובה היום.

קארין אלהרר: תאורה, בעניין הזה נחשפנו לקטסטרופה גמורה.

קארין אלהרר: ישבו נציגי הרשויות הרלבנטיות עם השר, הוא התחייב להן ומשרד האוצר אגף תקציבים לא הכיר, לא קיבל פנייה מ"נתיבי ישראל".

קארין אלהרר: אם זה לא חלם אז אני לא יודעת מה כן.

קארין אלהרר: חוסר התקשורת בין המשרדים עולה בחיי אדם והגיע הזמן לטפל בזה.

קארין אלהרר: אני מודה שהייתי רוצה לקיים דיון היום בנושאים אחרים שעל שולחן הוועדה, אבל אמרתי שאנחנו נקיים עוד דיונים עד שנקבל תשובות ראויות ולכן הדיון הבוקר כאן.

קארין אלהרר: אני חושבת שללא דיחוי נוסף נעבור לתשובות עצמן.

קארין אלהרר: עורך הדין סעד, אתה רוצה אולי?

קארין אלהרר: בבקשה.

<צחי סעד: בוקר טוב.

<צחי סעד: קודם כל מילה טובה לוועדה על זה שהיא נחושה להמשיך לטפל בנושא תאונות הדרכים בכלל וגם בנושא של הכביש הספציפי הזה.

<צחי סעד: אני מזכיר שהדיון הראשון היה פה ביולי 2016 וזה כבר יותר משמונה חודשים מאז הדיון הראשון בנושא הכביש הספציפי הזה.

<צחי סעד: שתי נקודות שאני חושב שכדאי להתייחס אליהן בדיון של היום.

<צחי סעד: אחת, אין עוררין על המסוכנות של הכביש ועל הצורך לטפל בו ולהקטין את מספר הנפגעים בו.

<צחי סעד: הכביש לא הצליח להיכנס לתכנית הרב שנתית לשדרוג הכבישים - - -

איתן ברושי: מה זה נקרא "לא הצליח"?

איתן ברושי: הוא ניסה ולא הצליח?

איתן ברושי: מישהו לא נתן לו להיכנס, כדאי להגיד.

<צחי סעד: משרד התחבורה הציג לנו שהוא לא הצליח להיכנס, הוא לא עמד מספיק בקריטריונים הנדרשים ובדיון שהיה בוועדה הזאת, לפני, נדמה לי, כשבועיים, בנושא תאונות הדרכים, שהשתתפה בו מנכ"לית משרד התחבורה, ניתן היה להבין שמשרד התחבורה לא מעוניין בשדרוג הכביש, בין היתר בגלל שיש לו תכניות לגבי הסבת התנועה המרכזית שנעשית בו היום, בעיקר תנועת משאיות ורכבים כבדים, למקומות אחרים.

<צחי סעד: הייתי מאוד שמח אם תוצג לנו התכנית החליפית הזאת שאמורה להפחית את העומס הזה על הכביש, שזה חלק מהתחליף שמשרד התחבורה הציע לשדרוג הכביש עצמו.

<צחי סעד: לגבי הטיפול במוקדי הסיכון הנקודתיים בכביש, דיברנו כבר בדיון הקודם שלאור המסוכנות הגבוהה של הכביש ולאור זה שהוא היה 'מועמד בכיר' להיכנס לתכנית ולא צלחה דרכו, ראוי לבנות מסלול מהיר לטיפול במוקדי הסיכון הנקודתיים בכביש הזה ולא להתייחס אליהם כאל מוקדי סיכון אם אפשר לקרוא לזה רגילים בכבישים אחרים או בכבישים שהם פחות מסוכנים.

<צחי סעד: אלו שתי נקודות שאני חושב שכדאי להתייחס אליהן גם היום.

קארין אלהרר: בהחלט.

קארין אלהרר: תודה רבה.

<איציק חולבסקי: אני יכול?

קארין אלהרר: בבקשה, אדוני.

<איציק חולבסקי: קודם כל, חברת הכנסת קארין אלהרר, יושבת ראש הוועדה, אני מודה לך על העלאת הנושא בפעם השלישית בתשעה החודשים האחרונים ותודה לחברי הכנסת איל בן ראובן ואיתן ברושי.

<איציק חולבסקי: אני רוצה לעשות איזה יישור קו של תמונת מצב.

<איציק חולבסקי: כיוון שאני מלווה ומוביל את המאבק על הכביש אז אני יודע מה נאמר ומה סוכם.

<איציק חולבסקי: אני מתפלא, אולי מתפלא, אולי לא מתפלא, שכל סיכום שנעשה נשחק ועכשיו כבר שואלים מה סוכם.

<איציק חולבסקי: בפגישה שלי עם שר התחבורה ישראל כץ ועם מנכ"ל "נתיבי ישראל" ניסים פרץ, ב-5 לספטמבר, בלשכת שר התחבורה בתל אביב, סוכמו שלושה דברים.

<איציק חולבסקי: האחד, "נתיבי ישראל" מבצעים תכנון מפורט של הכביש ברמה ש"נתיבי ישראל" רוצים לשדרג אותו לשני מסלולים לכל כיוון, ארבעה מסלולים, זה דבר אחד שסוכם.

<איציק חולבסקי: דבר שני שסוכם זה טיפול מיידי בכל הכניסות והיציאות מהיישובים, שזה קיבוץ מגידו, מושב מדרך עוז, קיבוץ משמר העמק, מושב היוגב וקיבוץ הזורע.

<איציק חולבסקי: חמש כניסות.

<איציק חולבסקי: זה מה שסוכם.

<איציק חולבסקי: והדבר השלישי, שמול קיבוץ משמר העמק, קטע שאורכו שני ק"מ, משרד התחבורה, קשה לו לממן את הקטע הזה, אז במימון של משרד הכלכלה, בגלל הקרבה למפעל "תמה" שצריך להתפתח, שמוכר 2 מיליארד שקל בשנה ומייצא אותם, שהקטע הזה יוזז גם כן, בטווח מיידי.

<איציק חולבסקי: בעקבות זה ובעקבות הישיבה האחרונה בוצע סיור בכביש לפני שבוע ויומיים ביום ראשון שעבר.

קארין אלהרר: עם מי?

<איציק חולבסקי: עם עוזר של ניסים פרץ, גונן סער, ועם מנהל פרויקטים בכיר בחברה, אני לא זוכר את שמו, יחד אתי ועם מהנדס החברה.

<איציק חולבסקי: עברנו צומת צומת וסוכם עקרונית, עוד לא מעשית, עקרונית, מה צריך להיות, כיכר או רמזור בכל מקום.

<איציק חולבסקי: מה שעכשיו צריך זה להכניס את זה מהר לתכניות ולבצע.

<איציק חולבסקי: אני מזכיר לך, חברת הכנסת אלהרר, שאמרת בישיבה שאת רוצה שבישיבה הזו יהיה פה שר התחבורה.

<איציק חולבסקי: לא שר התחבורה ולא מנכ"לית, אני לא יודע מי כן, אבל זה לא מכובד כלפי ועדת ביקורת המדינה שלא יושבים פה היום ישראל כץ וניסים פרץ, שהיו שותפים לסיכום מ-5 לספטמבר.

<איציק חולבסקי: ואז כל אחד יכול בדרגים יותר נמוכים לשחוק או להגיד שהם לא יודעים מה סוכם ולא יודעים כמה סוכם, למה וכמה.

<איציק חולבסקי: אני ממש מצר על זה.

קארין אלהרר: תודה רבה.

קארין אלהרר: חבר הכנסת ברושי.

איתן ברושי: אני רוצה לומר שהעומס רק הולך וגדל.

איתן ברושי: העומס על הכבישים הצרים והכבישים שיוצרים את החיבור בין הכבישים שמתחזקים ומשתפרים, הופך אותם ליותר מסוכנים.

איתן ברושי: אחד הפתרונות זה נוכחות יותר גדולה של משטרה במקומות כאלה.

איתן ברושי: את זה אנחנו לא רואים.

איתן ברושי: אם היו באים ואומרים: אוקיי, אנחנו מקצים כוח אדם של המשטרה ואומרים להם, "אתם אחראים מפה ועד פה", נוכחות משטרתית צריכה להיות יותר גדולה.

איתן ברושי: בי"ת, מה שאתה אמרת, על העניין ש"לא הצליחה" להיכנס לתכנית, זה היה הקרב הגדול לפני תקופה ארוכה, שראש המועצה מנהל את המאבק.

איתן ברושי: השאלה הגדולה הייתה מה יהיה בתכנית החומש.

איתן ברושי: בעצם, הדיונים פה הם במידה מסוימת בדיעבד, אחרי שלא הצליח, כמו שאתה קורא לזה, הכביש, מה זה לא הצליח?

איתן ברושי: שמישהו החליט שהוא לא ייכנס לתכנית החומש.

איתן ברושי: אם לא מכניסים לתכנית החומש גם לא מתכננים.

איתן ברושי: כלומר התכנון המפורט, שהוא עולה הרבה כסף, הוא בתנאי שאתה בתכנית חומש.

<איציק חולבסקי: ישראל כץ אמר, "אני ממשיך לתכנן".

איתן ברושי: תבדוק, אני בכל זאת אומר מה העקרונות.

איתן ברושי: תכנית החומש מחייבת את כל מה שמתחייב ממנה.

איתן ברושי: כשאתה לא בתכנית החומש אתה ילד חוץ, מה שקוראים בתנועה הקיבוצית, אתה בחוץ, וזה לא הדבר הנכון.

איתן ברושי: לכן אני חושב שצריך להתרכז כרגע באלטרנטיבות.

איתן ברושי: למשל, נוכחות משטרתית.

איתן ברושי: למשל, דובר על כמה דברים בכניסות ליישובים.

איתן ברושי: תראו, אלה דברים שאפשר לעשות אותם מעכשיו לעכשיו.

איתן ברושי: כדי לעשות מעגל תנועה, עם כל הכבוד, לא צריך תכנית חומש, זה גם לא סיפור תכנוני גדול.

איתן ברושי: הכביש קיים, היישובים קיימים, השוליים ידועים ואני בטוח שאפשר גם להפקיע כמה מטרים אם צריך.

איתן ברושי: לכן אני חושב שצריך להפוך פה את הדיון, צריך ללחוץ על הדברים הגדולים, אבל צריך להתחיל לטפל בכמה דברים שימנעו את הנפגעים הבאים.

קארין אלהרר: תודה.

קארין אלהרר: משרד התחבורה.

קארין אלהרר: מי עונה לי?

קארין אלהרר: קודם כל, ביקשנו שהשר יגיע, מה קרה?

<מיטל הומינר: הבנתי שהייתה שיחה מלשכת השר אליכם.

<חנה פריידין: כך אמרו לנו, שהיה סיכום שהם לא יגיעו ויגיעו רק הגורמים המקצועיים.

קארין אלהרר: איתי לא דיברו.

<מיטל הומינר: אמרו שדיברו עם הלשכה שלכם.

<קריאה: אמרו שהשר דיבר איתך.

קארין אלהרר: השר דיבר איתי?

<קריאה: כך אמרו לנו.

קארין אלהרר: זה מעניין.

קארין אלהרר: יכול להיות שחלמתי בלילה, אבל לא.

איתן ברושי: - - - מיאיר לפיד לחלום חלומות על שר התחבורה, זה לא יכול להיות.

קארין אלהרר: ברושי, אפילו לך זה מתחת לרמה.

קארין אלהרר: פניות שמאלה.

<מיטל הומינר: במסגרת הפניות שמאלה, כפי שהובטח בעבר, תטופל התאורה בצמתים.

<מיטל הומינר: אני רוצה לתת פה לאגף המקצוע בחברת "נתיבי ישראל" לתת עדכון.

קארין אלהרר: אוקיי, אז אם כבר "נתיבי ישראל", מה קרה לתשובה אחרי הפגישה ב-21 בינואר, בנושא המפרדה בין מגידו לג'נין?

קארין אלהרר: אתה לא יודע.

<יצחק עייש: בנושא הזה אין לי שום ידיעה, אני לא יודע גם מאיפה - - -

קארין אלהרר: אתה היית בדיון הקודם?

<יצחק עייש: לא, לא הייתי בדיון הקודם.

קארין אלהרר: מי היה בדיון הקודם?

קארין אלהרר: מר פרץ, אתה זוכר את הדיון הקודם?

<יצחק עייש: אני יצחק עייש.

<יצחק עייש: אני זוכר את הדיון הקודם.

<יצחק עייש: אנחנו קיימנו ועדה שבה עלה הנושא הזה.

<יצחק עייש: הנושא הזה צריך להידון בוועדה שתתכנס, בוועדה הבין משרדית.

קארין אלהרר: מה היה ב-21 לינואר?

<יצחק עייש: ב-21 בינואר לא התקיימה ישיבה, הישיבה הזאת התקיימה בתחילת פברואר.

<יצחק עייש: העלינו את הנושא הזה כהמלצת ממונים לכלול את זה במסגרת מוקדי סיכון.

<יצחק עייש: הנושא נבחן, אם הוא יעמוד בקריטריונים הוועדה תחליט להכניס אותו בדיון הבא.

קארין אלהרר: תראה, אני לא יודעת אם אתם מנסים לבלבל אותי, אבל אתם מצליחים.

קארין אלהרר: היה דיון?

<יצחק עייש: היה דיון.

קארין אלהרר: הנושא עלה?

<יצחק עייש: הנושא עלה.

<יצחק עייש: אני העליתי את הנושא.

קארין אלהרר: חשבתם לעדכן אותנו או לא?

<יצחק עייש: אנחנו מעדכנים עכשיו.

קארין אלהרר: למה?

קארין אלהרר: ביקשתי מיד אחרי הדיון, זה גם בסיכום הדיון של הוועדה שנשלח אליכם.

קארין אלהרר: מה, סתם אני כורתת עצים?

<יצחק עייש: אני הגבתי לדיון.

<יצחק עייש: דיבר איתי נציג משרד התחבורה ואני אמרתי לו שהנושא עלה בוועדה וצריך להידון שוב, אחרי שיבדקו את הקריטריונים.

<יצחק עייש: את התשובה הזאת אני כן נתתי.

קארין אלהרר: למי נתת אותה?

<יצחק עייש: לנציג משרד התחבורה שהתקשר אליי ושאל אותי, כי הוא היה צריך לתת לכם תשובות.

<חנה פריידין: הייתם בנפרד בסיכום, שאתם צריכים להעביר אלינו ולא העברתם.

<יצחק עייש: אני כן העברתי התייחסות.

<חנה פריידין: בנפרד, לא לוועדה.

קארין אלהרר: אתה העברת בנפרד גם התייחסות לוועדה?

<יצחק עייש: לוועדה הזאת לא, אני העברתי למשרד התחבורה.

<שאקר נחלה: אני רוצה להגיד כמה דברים, בבקשה.

קארין אלהרר: שם ותפקיד, אדוני.

<שאקר נחלה: שמי שאקר נחלה ואני מהנדס התנועה הראשי של החברה, חברת "נתיבי ישראל".

<שאקר נחלה: הקטע שקרו בו רוב התאונות הקטלניות זה הקטע שבין מגידו עד התשבי.

<שאקר נחלה: במהלך השנים האחרונות בקטע הזה בוצעו מספר פרויקטים של התקנת מפרדה בנויה, נעשו פרויקטים בקטע של מגידו היוגב, מדרך עוז, משמר העמק ושמורת הטבע הזורע.

<שאקר נחלה: בוצעה שם מפרדה כדי למנוע תאונות חזיתיות כי רוב - - -

קארין אלהרר: מה לגבי בין מגידו לג'נין?

<שאקר נחלה: הוא דיבר על זה, אני רוצה לדבר - - -

קארין אלהרר: אני רוצה שתדבר גם על זה.

<שאקר נחלה: בקטע הזה לי לא ידוע על תאונות שהצדיקו להכניס את הקטע הזה ב"מוקדי סיכון".

קארין אלהרר: אז התשובה שלכם היא שלא יהיה?

<שאקר נחלה: תרשי לי שנייה, מתקציב מוקדי סיכון זה לא יהיה.

קארין אלהרר: אני רק שואלת.

<שאקר נחלה: אז אני מסביר ואומר, מתקציב של מוקדי סיכון על בסיס תאונות של 2015 זה לא יהיה.

<שאקר נחלה: במידה ועל בסיס שנת 2016 ייבחנו התאונות ונמצא לנכון להכניס את זה וזה יעמוד בקריטריונים, נכלול את זה במוקדי סיכון.

קארין אלהרר: מה אתם מחכים למצוא אם זה נכון או לא נכון?

קארין אלהרר: מה צריך לקרות?

קארין אלהרר: תגיד לי.

<שאקר נחלה: אני מסביר.

<שאקר נחלה: תקציב של מוקד סיכון הוא מוגבל ונקבעו לו קריטריונים.

<שאקר נחלה: הקריטריונים מתבססים על בסיס תאונות דרכים שאירעו בקטעים האלה במהלך שלוש השנים האחרונות.

<שאקר נחלה: על בסיס תאונות 15'-13' התאונות שאירעו שם לא הצדיקו לכלול את זה במוקדי סיכון.

קארין אלהרר: אדוני, אנחנו ב-17'.

<שאקר נחלה: בסדר, אבל אנחנו מקבלים את הנתונים של כל שנה בחודש מאי אחרי, לא מקבלים את הנתונים און ליין.

<איציק חולבסקי: שאקר, באוגוסט האחרון נהרגו שם שלושה אנשים.

<מיטל הומינר: אני רוצה שנייה להסביר.

קארין אלהרר: גבירתי, את לא ברשות דיבור.

<שאקר נחלה: רק להשלים בבקשה כמה דברים ואחר כך תשאלו את השאלות.

<שאקר נחלה: בוצעו שם פרויקטים של מפרדה קשיחה כמעט ב-60% מכל הקטע שם.

קארין אלהרר: אדוני היה בדיון ב-21?

<שאקר נחלה: לא הייתי, אבל שאלת והוא ענה לך, תני לי רק להשלים את מה שאני יודע, מה אנחנו עושים.

<שאקר נחלה: השנה אנחנו עושים הסדרי תנועה בצומת הזורע כולל תאורה, השנה.

<שאקר נחלה: אתם יכולים לרשום את זה.

<שאקר נחלה: אנחנו לא השלמנו עדיין את העבודה בצומת הכניסה למשמר העמק.

<שאקר נחלה: אנחנו נעשה את זה השנה, נשלים את העבודות.

<שאקר נחלה: תכניות אושרו על ידי משרד התחבורה רק השבוע ואנחנו נבצע אותן.

<שאקר נחלה: במסגרת התקציב שעומד לרשותנו, ממקור של הכלכלה, אנחנו מבצעים הסטה של תוואי 66 כולל הסדרת צומת כניסה חדש למשמר העמק.

<שאקר נחלה: השנה אנחנו מסיימים - - -

קארין אלהרר: אבל למה אתה לא עונה לי על השאלות?

<שאקר נחלה: אני לא שמעתי שאלה שלא עניתי עליה.

<שאקר נחלה: ביקשתי להגיד את דבריי.

נחמן שי: השאלות מאוד בהירות וברורות.

קארין אלהרר: שאלה ברורה, מה צריך לקרות, תן לי את הקריטריון שלך, מה צריך לקרות כדי שתשכילו להפריד בכביש בין מגידו לג'נין?

קארין אלהרר: נהרגו שלושה אנשים.

קארין אלהרר: זה מספיק?

<שאקר נחלה: אני הבנתי את השאלה, אני אענה לך.

<שאקר נחלה: יש ועדה משותפת למשרד התחבורה, משטרת ישראל, הרשות הלאומית ו"נתיבי ישראל", שבוחנת כל שנה, על בסיס תאונות שהיו, את הקטעים ואת הצמתים שעומדים במסגרת מוקדי הסיכון.

<שאקר נחלה: הקריטריונים של מוקדי סיכון קובעים שאם בשלושת השנים האחרונות אירעו שמונה תאונות דרכים הפרויקט נכלל במוקד סיכון, בתנאי שהיו בשנה האחרונה שתי תאונות.

<שאקר נחלה: בקטעי דרכים כנ"ל, אותו קריטריון, כאשר היום אנחנו מפעילים מערכת של ניהול בטיחות שנקראת מנ"ת שבאמצעותה אנחנו מדרגים את כל הצמתים וכל הקטעים במדינה וקובעים תעדוף לפי חומרת התאונה, נפח התאונה ונפחים חזויים.

קארין אלהרר: אז כרגע זה לא עומד בקריטריון?

<שאקר נחלה: אני עונה.

<שאקר נחלה: על בסיס הנתונים של השנים 13'-15' הקטע הזה לא עומד בקריטריונים של מוקדי סיכון.

קארין אלהרר: אתם לא מתכוונים לעשות מפרדה?

<שאקר נחלה: אם הוא לא ייכנס למוקדי סיכון לא נוכל למצוא לו תקציב - - -

קארין אלהרר: תאונות עם הרוגים, כן או לא?

<שאקר נחלה: לא קשור להרוגים.

קארין אלהרר: רק תאונות?

<שאקר נחלה: לא, סליחה, תאונות עם נפגעים.

<שאקר נחלה: לא תאונת פח ולא כל תאונה נכנסת לקריטריונים.

<שאקר נחלה: מה לעשות, אלה הקריטריונים.

<מריה כהן אתגר: חומרת התאונה נלקחת בחשבון.

קארין אלהרר: מתי מחליטים לגבי דברים שקרו ב-2016?

<שאקר נחלה: מחליטים עליהם באמצע שנת 2017, מפני שאת הנתונים אנחנו מקבלים מהלמ"ס רק באמצע שנת 2017.

קארין אלהרר: לא קיבלתם נתונים מהלמ"ס?

<שאקר נחלה: עדיין לא.

<שאקר נחלה: אנחנו מקבלים מהלמ"ס נתונים של שנה לפני באמצע השנה שאחריה.

קארין אלהרר: רגע, משטרה זה לא מספק?

<שאקר נחלה: המשטרה מספקת ללמ"ס, הלמ"ס מרכז את כל הנתונים במדינה ופולט את הנתונים האלה באמצע השנה שאחרי.

קארין אלהרר: אדוני, רק תחדד.

קארין אלהרר: בחצי שנה הקרובה לא תהיה החלטה.

<שאקר נחלה: בחצי שנה הקרובה לא תהיה החלטה.

<שאקר נחלה: אם זה מתקציב מוקדי סיכון לא תהיה החלטה.

קארין אלהרר: ואם זה לא מתקציב מוקדי סיכון?

<שאקר נחלה: אז זה כבר תקציבים אחרים שאני לא יודע מאיפה להביא אותם.

קארין אלהרר: משרד התחבורה, למה אתם צריכים לחכות לתקציב מוקדי סיכון?

<מיטל הומינר: התקציב לטיפול בתאונות דרכים מתוקצב אצלנו על ידי סל מוקדי סיכון וזה המקור היחיד שבו אני יכולה לטפל טיפול מונע לתאונות דרכים, זה התקציב היחיד שמסוכם בינינו לבין משרד האוצר.

קארין אלהרר: אתם לא מבינים את הקושי בכביש הספציפי?

<מיטל הומינר: אנחנו מאוד מבינים את הקושי, אך יחד עם זאת, אנחנו חייבים להסביר שאנחנו חייבים להתבסס על נתוני הלמ"ס.

<מיטל הומינר: אנחנו לא יכולים להתבסס רק על נתוני המשטרה כי נתוני המשטרה הם חסרים.

<מיטל הומינר: זאת אומרת אם הייתה תאונה עם פצוע ולמחרת הוא נהרג בבית החולים אז מבחינת נתוני המשטרה הוא נשאר עדיין פצוע, הוא לא נחשב הרוג ומבחינת הלמ"ס - - -

קארין אלהרר: אבל פה הוא כבר הרוג.

<מיטל הומינר: אני מבינה - - -

קארין אלהרר: הוא לא יקום לתחיה.

<מיטל הומינר: אני מבינה את מה שאת אומרת, אבל אני צריכה לקבל את הנתונים המקצועיים.

<מיטל הומינר: כל עוד אני לא מקבלת את הנתונים המקצועיים אני לא יכולה לעשות את העבודה המקצועית.

קארין אלהרר: לא, יעשו לי התקף לב היום.

נחמן שי: לא, אני מבקש - - -

<שאקר נחלה: אני עדיין לא מבין מה הבעיה.

<שאקר נחלה: אתם יכולים להבין את זה, זה כל כך פשוט.

קארין אלהרר: תקשיבו שנייה.

קארין אלהרר: אני מבינה את השיקול שפצוע יכול למות, כשמישהו מת אין אחרי זה שום דבר, הוא נשאר מת.

קארין אלהרר: היו שלושה הרוגים ב-2016.

קארין אלהרר: לא צריך ניתוח, לא צריך השלמת נתונים.

קארין אלהרר: שלושה הרוגים.

קארין אלהרר: זה אומר לכם משהו?

<שאקר נחלה: סליחה, אני - - -

קארין אלהרר: רגע, במקטע קצר שלושה הרוגים.

קארין אלהרר: זה לא עושה לכם איזו קריאת השכמה?

<שאקר נחלה: מה זה "מקטע הקצר"?

<שאקר נחלה: הקטע ממגידו עד ג'נין הוא קטע של קילומטרים, הוא לא קטע קצר.

קארין אלהרר: כמה כל הכביש?

<שאקר נחלה: כל הכביש מצפון לדרום אני לא יודע, זה עשרות קילומטרים.

<מיטל הומינר: 17 קילומטרים ממגידו עד התשבי.

<שאקר נחלה: ממגידו עד ג'נין, אני לא יודע כמה, אבל זה - - -

<קריאה: זה 31, אז זה - - -

איל בן ראובן: עוד 15 ק"מ בערך.

<שאקר נחלה: זה לא צומת או קטע של קילומטר שאנחנו יכולים לטפל בזה, זה לא קרה.

איתן ברושי: לפי הזמן שאנחנו מטפלים כאילו זה כביש ארצי, מדן ועד אילת.

נחמן שי: אני מגיע עכשיו מאזור מבשרת, אין מטר בלי דחפור או בלי טרקטור, או בלי עובדים, אין מטר, כל הדרך.

נחמן שי: אם המשרד רוצה לתת מאמץ אני רואה שהוא נותן אותו.

נחמן שי: אני אומר לך, אין מטר, כל הדרך, ממעלה החמישה עד ירושלים.

נחמן שי: שלא לדבר על כאן, שהם בונים, באיזה קצב בונים.

נחמן שי: הכביש הזה, אתם החלטתם להפוך אותו לסמל ובגלל זה אנחנו הופכים אותו - - -

איתן ברושי: אין שם מספיק מתפקדים לליכוד.

איתן ברושי: אם זה היה ביהודה ושומרון זה היה כבר גמור מזמן.

נחמן שי: פעם ראשונה שאני שומע על מערכת חדשה שמתקצבת כך או מתקצבת אחרת, למרות שהעובדות מדברות באופן אמיתי על כך שהכביש הזה הוא כביש אדום, כביש עם נפגעים רבים, כביש שהציבור שיושב לידו לא יכול ליהנות ממנו.

נחמן שי: להיפך, הוא נמצא שם בסכנת נפשות ואתם אדישים.

נחמן שי: אני סקרן לדעת מאיפה כוחות הנפש שלכם.

<שאקר נחלה: אני מופתע מהדברים שאתה אומר מפני שאנחנו מדי שנה עושים 30 פרויקטים בממוצע לטיפול במוקדי סיכון.

<שאקר נחלה: איפה שאנחנו עבדנו במוקדי סיכון הורדנו עד 40% מתאונות הדרכים.

נחמן שי: את מה הורדתם?

<שאקר נחלה: עד 40% במקומות שעבדנו - - -

נחמן שי: במקומות שעבדתם, כי תאונות הדרכים עולות.

<שאקר נחלה: לידיעתכם, אנחנו עושים 30 פרויקטים בשנה, על בסיס קריטריונים שנקבעו, לא על ידי הליכוד - - -

קארין אלהרר: מה אתם רוצים, פרס?

קארין אלהרר: זו העבודה שלכם.

<שאקר נחלה: בסדר - - - אני מעדכן אותו, 30 פרויקטים בשנה הם לא מעט, חוץ מפרויקטי הפיתוח.

<שאקר נחלה: 200 מיליון שקל שנתיים - - -

קארין אלהרר: תראו, אני אגיד לך מה הרושם שאני מקבלת, שאתם מערבבים אותנו כאן עם כל מיני ועדות.

קארין אלהרר: אמרתם ב-21, ידעתם מראש שאין נתונים, אז למה אמרתם שב-21 תתקבל החלטה?

<יצחק עייש: אנחנו לא אמרנו שב-21 תתקבל החלטה.

קארין אלהרר: להקריא לך את הפרוטוקול?

<יצחק עייש: כן, אני מוכן שתקריאי את הפרוטוקול.

<יצחק עייש: אני אמרתי שב-21 הנושא הזה יעלה לדיון.

<יצחק עייש: אני לא אמרתי שתהיה החלטה ב-21.

<יצחק עייש: אלה הדברים שאמרתי.

קארין אלהרר: זה ממש לא נכון.

<יצחק עייש: אני זוכר מה שאמרתי.

קארין אלהרר: בסדר, אני אקריא לך.

קארין אלהרר: ברגע שאני אמצא את המיקום הספציפי בפרוטוקול אני אקריא לך את הדברים.

קארין אלהרר: תקשיב, זה ממש מביך.

קארין אלהרר: אתם חוזרים עוד פעם ועוד פעם על אותה נקודה.

<שאקר נחלה: אני חושב שהייתי מספיק ברור הפעם.

קארין אלהרר: לא, אני מצטערת, זה לא ברור לי.

<שאקר נחלה: מה את רוצה שאני אסביר לך?

<שאקר נחלה: תגידי איזה נתון את רוצה, אני אתן לך אותו.

קארין אלהרר: אני רוצה לדעת, איזו החלטה כן נתקבלה ב-21?

<שאקר נחלה: הוא אמר לך שהישיבה ב-21 לא התקיימה.

<שאקר נחלה: היא התקיימה בתחילת פברואר.

קארין אלהרר: בסדר, תחילת פברואר.

<יצחק עייש: התקיימה בתחילת פברואר ואני חוזר שוב על מה שאמרתיף הנושא עלה ומכיוון שהתאונה הזו קרתה - - -

קארין אלהרר: מה כן נתקבל בפברואר?

<יצחק עייש: אני מסביר.

<יצחק עייש: אם גבירתי תיתן לי, את פשוט נכנסת לי בתוך הדברים אז אני לא יכול להשלים משפט.

<יצחק עייש: אני אמרתי שבתחילת פברואר זה עלה ומכיוון שהתאונה שהתרחשה שם קרתה באוגוסט 2016 אז זה עולה לדיון בוועדה שתתקיים לגבי התאונות שקרו בשנת 2016 וזה יהיה באמצע שנת 2017, אחרי שנקבל את כל נתוני הלמ"ס ותהיה לנו תמונת מצב ברורה.

קארין אלהרר: מר עייש, איזה החלטות כן נתקבלו בפברואר?

<יצחק עייש: מה שקשור ל-2015 התקבלו בפברואר.

קארין אלהרר: משהו שקשור לכביש הזה?

<יצחק עייש: לא , בכביש הזה לא, גברתי, מכיוון שיש ארבעה מוקדי סיכון.

<שאקר נחלה: אם תרצי נעביר לך את הסיכום, אין לנו שום בעיה.

קארין אלהרר: הייתי מצפה שתעבירו אותו מיד אחרי, כי זה מה שביקשתי, אבל צריך לחכות לעוד דיון.

<שאקר נחלה: אני רוצה להגיד כמה דברים חשובים לראשי המועצות שיושבים פה.

<שאקר נחלה: כאילו הפתרון התנועתי או הבטיחותי בצמתים זה להציב כיכר או רמזור.

<שאקר נחלה: מי אמר את זה?

<שאקר נחלה: יש קריטריונים להתקנת רמזורים, כי רמזור, אם הוא לא מותקן על פי הקריטריונים ועל פי ההצדקים שנקבעו בהנחיות, הוא הופך ל - - - הוא הופך למפגע, הוא לא מטפל בבעיה הבטיחותית.

<שאקר נחלה: ההמצאה השנייה היא מעגל תנועה, מעגל תנועה הוא טוב, אני לא אומר שהוא לא טוב, אבל משטר התנועה במעגל תנועה, סליחה על הביטוי, הוא דופק את התנועה הראשית, הוא בא על חשבון התנועה המשנית.

<שאקר נחלה: לכן, יש הסדרים אחרים.

<שאקר נחלה: אפשר לבנות איי תנועה, אפשר לבנות משולשים, אפשר להכווין את הכול באמצעות - - -

קארין אלהרר: אדרבא ואדרבא.

<שאקר נחלה: יופי, מצוין, אז אני רוצה להגיד לכם שרוב הצמתים בקטע ממגידו עד התשבי טופלו באמצעות מדרכות, משולשים, מפרדות, תאורה.

<איציק חולבסקי: זה קשקוש, זה קשקוש, זה קשקוש.

<איציק חולבסקי: נמאס לי לשמוע את הסיפורים שלך, שאקר.

<שאקר נחלה: זה שאתם רוצים שיהיו שם מעגלי תנועה ורמזורים זו בעיה שלכם.

<איציק חולבסקי: שאקר, המפרדות בטון האלו יוצרות תאונות.

<איציק חולבסקי: אני יכול - - -

<שאקר נחלה: אני מדבר על הצומת, בצומת אין מפרדות.

<איציק חולבסקי: הצמתים הם בעייתיים.

<איציק חולבסקי: כל כניסה ויציאה מיישוב על כביש 66 זו סכנת נפשות, זו רולטה רוסית.

<איציק חולבסקי: אתה לא יודע על מה אתה מדבר, לא עשיתם - - -

<שאקר נחלה: אם אני לא יודע על מה אתה מדבר כשאתה לא - - -מה אתה מדבר.

<איציק חולבסקי: אני אדאג לפרק את כל המפרדות האלו.

<איציק חולבסקי: אתם עושים צחוק.

<שאקר נחלה: אתה תדאג לפרק את מה שיש לך ביישוב - - -

<איציק חולבסקי: אתם עושים צחוק מעבודה.

<איציק חולבסקי: אתם שוחקים את הסיכומים, אתם לא מכירים את הכביש.

<איציק חולבסקי: אתה לא יודע מה, יד ימין לא יודעת מה יד שמאל עושה, לא במשרד התחבורה ולא ב"נתיבי ישראל".

<שאקר נחלה: מה שאתה אומר עכשיו זה רק סיסמאות.

<שאקר נחלה: אני מדבר עניינית, אני מדבר מקצועית ועניינית.

<איציק חולבסקי: אתה לא מדבר מקצועית.

<שאקר נחלה: רק מקצועית ועניינית - - -

<איציק חולבסקי: רק לא מקצועית.

קארין אלהרר: סליחה, סליחה, תודה.

קארין אלהרר: לגבי הפניות שמאלה, מיטל, כמה פניות שמאלה מתוכננות מאז הדיון האחרון?

<שאקר נחלה: אני יכול לענות?

קארין אלהרר: בבקשה.

<שאקר נחלה: אנחנו ב"נתיבי ישראל" חרשנו את כל מערכת הדרכים שבתחום אחריותנו במדינה, מדובר על 8,000 ק"מ כבישים.

<שאקר נחלה: איתרנו את כל הצמתים שהם לא מאובזרים, קבענו פרוגרמות לטיפול בכל הצמתים.

<שאקר נחלה: מדובר על כ-700 ומשהו צמתים, שנכללו בכל הפניות שמאלה.

<שאקר נחלה: קבענו קריטריונים לתעדוף, איך מתעדפים, מה בא על פני מה.

<שאקר נחלה: עומד לרשותנו תקציב של 200 מיליון שקל משנת 2017 או 2018, אם אני לא טועה, כדי להתחיל לטפל בפניות שמאלה.

<שאקר נחלה: אנחנו התחלנו עם ה-100 הראשונים.

<שאקר נחלה: מתוך ה-100 הראשונים כבר דירגנו 33, הם מוקמו בחלק העליון של הרשימה.

<שאקר נחלה: אנחנו התחלנו לטפל בהם ואנחנו עובדים על זה יום יום.

<שאקר נחלה: לא נרפה עד שנמצא פתרונות, אבל מה לעשות, כביש 66, אף צומת ב-66 לא נכלל ב-100 הראשונים.

<שאקר נחלה: זה מה שאני יכול להגיד לכם.

קארין אלהרר: מיטל, אני רק מזכירה לך - - -

<מיטל הומינר: יש לי תיקון קטן.

<מיטל הומינר: כחלק מהנחיות ישיבת השר ביחד עם מנכ"לית משרד התחבורה, שדיברת עליה, שנערכה בחודש ספטמבר סוכם כי במסגרת הסל תטופל התאורה בכביש 66.

<איציק חולבסקי: התאורה?

<איציק חולבסקי: הכניסות ליישובים.

<מיטל הומינר: התאורה בצמתים, בכניסות ליישובים על כביש 66.

<איציק חולבסקי: גם הכניסה.

<איציק חולבסקי: יש תאורה בכניסות.

<איציק חולבסקי: הטיפול בכניסות ליישובים הוא לא בתאורה אלא בכניסות, אם אין תאורה אז גם תאורה.

<מיטל הומינר: זה מה שסוכם במסגרת הנחיית השר.

<איציק חולבסקי: את לא יודעת מה סוכם, אתם שוחקים את מה שסוכם.

<איציק חולבסקי: הייתי יחד עם איתן כבל, ניסים פרץ ושר התחבורה ואני - - -

קארין אלהרר: תאורה זה משהו אחר מפניות שמאלה.

<איציק חולבסקי: אני אכנס את כולם - - -

קארין אלהרר: אדוני, רק שנייה, בבקשה.

קארין אלהרר: מר עייש, אני מפנה אותך לעמוד 32 לפרוטוקול הדיון הקודם, מיום 16 בינואר ואתה אומר כך לגבי הוועדה: "מתכנסת פעמיים שנה וגם לפי הצורך.

קארין אלהרר: אני כבר יכול להגיד לכם, ב-21 בינואר אנחנו נתכנס.

קארין אלהרר: אני חבר בוועדה הזו.

קארין אלהרר: ב-21 בינואר נציג "נתיבי ישראל" יביא את המלצתו לקטע ממגידו לג'נין, יש לנו המלצה לבנות הפרדה קשיחה והוועדה תדון בכך".

קארין אלהרר: חבר הכנסת ג'בארין שואל אותך "יש סיכוי שההמלצה תתהפך?

קארין אלהרר: " אתה עונה לו, "בדרך כלל ההמלצות שלנו מתקבלות".

<יצחק עייש: כן, אני אמרתי המלצה, הייתה המלצה ואמרו לי בוועדה שמכיוון שאנחנו דנים בתאונות שהתרחשו עד 2016, אנחנו נדון בזה באמצע 2017, כשנקבל את כל נתוני הלמ"ס.

<יצחק עייש: זה מה שאמרתי כרגע.

<יצחק עייש: זה עלה בוועדה.

<יצחק עייש: אמרו לי, "אנחנו דוחים את זה לאחר שנקבל את נתוני הלמ"ס".

<יצחק עייש: אני אמרתי שאני אעלה את זה לוועדה והעליתי את זה.

<קריאה: מישהו הבין את התשובה?

<קריאה: אני לא הבנתי.

קארין אלהרר: ידענו בעצם שלא תהיה תשובה.

קארין אלהרר: חבר הכנסת בן ראובן, בבקשה.

איל בן ראובן: תראו, אני מודה שקורה פה מבחינתי משהו מוזר בדיון הזה.

איל בן ראובן: אני אגיד לכם למה מוזר.

איל בן ראובן: מוזר לי, דווקא בגלל העבודה עם משרד התחבורה ועם נת"י בניסיון שלי לפחות בתקופה האחרונה.

איל בן ראובן: אני אומר מוזר כי יש סיכום של שר התחבורה באשר למה שעושים וממה שנשמע פה הסיכום הזה פשוט לא מקויָם.

איל בן ראובן: הוא גם לא מקויָם וגם חמור מכך, אם אני מבין נכון, יש בכלל חילוקי דעות על מה שהשר סיכם.

איל בן ראובן: זה חמור שבעתיים, כי כמו שאני יודע מניסיוני עם ישראל כץ בתקופה האחרונה, סיכום זה סיכום, ובוודאי עם ניסים פרץ, עם נת"י, סיכום זה סיכום ועומדים בדברים.

איל בן ראובן: לכן אני מודה שיש פה משהו שאנחנו צריכים באיזושהי צורה לדון עם המחליטים, עם מקבלי ההחלטות, אלה שהחליטו ולבדוק איתם - - -

קארין אלהרר: מה זה יעזור?

קארין אלהרר: יבואו האנשים שצריכים לבצע וכל אחד עושה שבת לעצמו.

איל בן ראובן: אנחנו כרגע במצב נתון שיש כרגע דיון פה בכלל על אם צריך או לא צריך, שאת הדבר הזה לפחות, בתחושה שלי מהדיונים שעשינו בעבר, את זה כבר עברנו מזמן.

איל בן ראובן: אנחנו פה באיזו מן רגרסיה לאחור.

איל בן ראובן: לכן אני חושב שצריכה לצאת פה החלטה חד משמעית, שבתוך זמן מאוד קצר, נת"י, ואני מדבר על ניסים ושר התחבורה, נא להבהיר ולהגיד, רבותיי, כביש 66, יש בו תאונות דרכים.

איל בן ראובן: לא יודע כמה, אתם מדברים מהפן המקצועי, ראיתי כבר את הפן המקצועי הזה בנקודות כאלו ואחרות, אני אומר לכם, אנחנו לא אנשי מקצוע, אבל אנחנו יודעים מהו כביש מסוכן וכביש 66, בעיקר ביציאה מהיישובים שם, אני נוסע שם בלי סוף ביישובים האלה, היציאות מהיישובים האלה הן סכנת נפשות, הן סכנת נפשות.

איל בן ראובן: כל יציאה כזו עם שיירות שעומדות, ובבוקר לבית הספר כשעומדים ומתחילים לצפצף וכולם בלחץ.

איל בן ראובן: זה כביש מסוכן עם משאיות ועובדה, התוצאות מראות את זה.

יוסף ג'בארין: אבל יש תוצאות.

איל בן ראובן: יש תוצאות, כמה שזה נשמע נורא בעניין הזה.

איל בן ראובן: לכן, מה שאני מבקש, שתוך שבועות, ששר התחבורה וניסים פרץ יבואו עם תכנית לביצוע מיידי, עם כסף, עם מימוש.

איל בן ראובן: ואני אומר לכם, כמו שאני מכיר את המשרד הזה, ברגע שהשר מסכם נסים יוצא לדרך ותוך זמן קצר הטרקטורים עובדים.

איל בן ראובן: זה מה שקורה עד היום ולכן אמרתי שזה מוזר לי מה שקורה פה וצריך מיד לתקן את זה.

קארין אלהרר: אני רק רוצה להקריא לכם, נציגי משרד התחבורה, אוצר ו"נתיבי ישראל", ציטוט של השר, השר שלכם, ישב כאן בדיון אחר, על מעברי חציה בבסיסי צה"ל, הוא אמר את הדברים הבאים, אני רק מקריאה, "אני קבעתי לתכנית החומש הבאה של חברת "נתיבי ישראל", שהיא הזרוע המרכזית, שמתחילה בשנת 2017, אבל מכינים כבר עכשיו", זה היה ב-2016, "אמרתי שאני מבטל את החלוקה המלאכותית בין מה שמיועד למוקדי סיכון, זה דבר מאוד מסוכן וזה הפניות שמאלה.

קארין אלהרר: מרגע שאתה מרחיב את הכבישים ביישובים הקטנים שאין להם רמזור לצאת שמאלה ולהיכנס שמאלה, אני עומד שם עם נהג מקצועי ולוקח לנו 20 דקות.

קארין אלהרר: מה עושה הצעיר והמבוגר, המבוגרת והאחרים?

קארין אלהרר: גם אם לא היו בינתיים תאונות זה דבר קטלני.

קארין אלהרר: אני הנחיתי כבר לפני שנים לגבש תכנית של 500 מקומות", לא 100, 500 "הנחיתי אותם בסיכום הסופי הרב שנתי, שכל מוקד סיכון שמאתרים אותו מבצעים אותו.

קארין אלהרר: אם יש כך וכך מיליארדים אז קודם כל למוקדי הסיכון.

קארין אלהרר: כל מה שהופך למוקד סיכון תוך כדי חמש השנים האלה, מטפלים.

קארין אלהרר: כל הפניות שמאלה מקדמים את התכנון ומבצעים אותו.

קארין אלהרר: קודם כל דברים שהם בטיחות נטו.

קארין אלהרר: מתקציב של 15 מיליארד קודם כל הדברים האלה.

קארין אלהרר: אני לא מודד את זה בכסף, אני מודד את זה בעיקרון.

קארין אלהרר: כל פנייה שמאלה".

קארין אלהרר: השר שלכם.

קארין אלהרר: ישב כאן בוועדה.

קארין אלהרר: לא יודעת, הוא הוזה?

קארין אלהרר: הוא לא יודע על מה הוא מדבר?

קארין אלהרר: דיברתם איתו על זה?

<מיטל הומינר: זה גם מה שסוכם בסיכום התקציבי.

<מיטל הומינר: במסגרת הסיכום התקציבי בינינו לבין האוצר אכן סוכם שיש 600 מיליון שקל בחומש, 120 מיליון שקל בשנה עבור סל פניות שמאלה וכן 230 מיליון שקל בשנה עבור מוקדי סיכון.

<מיטל הומינר: שני אלה - - -

קארין אלהרר: כמה מוקדי סיכון?

<מיטל הומינר: בסביבות 30 מוקדי סיכון בשנה.

קארין אלהרר: הוא דיבר על 500.

<מיטל הומינר: 30 בשנה.

<מיטל הומינר: מה 500?

<מיטל הומינר: מוקדי סיכון או פניות שמאלה?

<מיטל הומינר: מוקדי סיכון יוצאים כ-30 בשנה.

קארין אלהרר: הוא דיבר על 500 מקומות שהוא אמר - - -

<מיטל הומינר: 500 פניות שמאלה, לא מוקדי סיכון, ועל זה דיברנו.

<מיטל הומינר: נחלה בדיוק הסביר שהם עכשיו מיפו את כל הארץ, הם הגיעו למעל 700 פניות שמאלה.

<מיטל הומינר: אנחנו מדרגים אותן כדי לדעת מה יבוצע קודם.

<מיטל הומינר: זה מבוצע בימים אלה.

<מיטל הומינר: לפני הדיון הקודם לא היה לי אפילו את מספר הצמתים, לפני חודש וחצי, עכשיו יש לי - - -

קארין אלהרר: מזל שהיה דיון.

<מיטל הומינר: לא, כמו שהסברנו, לוקח זמן לגבש את התכנית.

<מיטל הומינר: התכנית התחילה מ-1.1.2017.

<מיטל הומינר: אנחנו היום בחודש מרץ.

<מיטל הומינר: בחודש מרץ גיבשנו את הכול, גם פניות שמאלה וגם מה מתוכנן ומהי ההמלצה המקצועית של חברת "נתיבי ישראל" לביצוע, כדי לשפר את הצמתים האלה ועכשיו אנחנו רוצים להתחיל ביצוע בחלקם.

<מיטל הומינר: לגבי כביש 66 פה אני עונה ספציפית.

<מיטל הומינר: יש באחד הצמתים, נחלה, אתה רוצה לפרט איזה צומת הולך להיות מטופל השנה?

<שאקר נחלה: הזורע.

<מיטל הומינר: צומת הזורע הולך להיות מטופל השנה, כל הצומת.

קארין אלהרר: מתי?

<שאקר נחלה: השנה.

<שאקר נחלה: עד סוף 2017 אנחנו נסיים את זה.

<מיטל הומינר: באיזה חודש מתחילים, נחלה, אתה יודע להגיד?

<שאקר נחלה: לא יודע אבל מתחילים, עד סוף 2017 זה יהיה גמור.

<איציק חולבסקי: אבל הזורע הוא אחד מכל החמישה.

<שאקר נחלה: בסדר, אנחנו מדברים על אחד - - -

<איציק חולבסקי: תכנית חומש על צמתים שכל אחד ייקח - - -

<שאקר נחלה: רק עכשיו אתה אמרת שהצמתים מוסדרים, שתאורה קיימת.

<איציק חולבסקי: לא מוסדרים.

<איציק חולבסקי: תאורה.

<שאקר נחלה: לא מוסדרים במתכונת שאתה רוצה.

קארין אלהרר: רגע, פניות שמאלה הן לא תאורה.

<שאקר נחלה: שנייה, תרשו לי שנייה.

<שאקר נחלה: שוב פעם, האדון רוצה - - -

<איציק חולבסקי: לא "אדון", אבל זה סיכום עם שר התחבורה.

<איציק חולבסקי: עזוב "אדון", סיכום עם שר התחבורה.

<שאקר נחלה: אני לא יודע, אני אומר את הדברים שלך.

<שאקר נחלה: אני חוזר ואומר, מקצועית, הרמזור הוא לא הפתרון, לפעמים הכיכר היא לא הפתרון, הפתרון הוא אחר.

<איציק חולבסקי: אז קח פתרון ותבצע אותו.

מיכל בירן: אז למה זה היה הסיכום עם השר שלך?

<שאקר נחלה: זה בוצע.

<שאקר נחלה: תל מגידו לא בוצע?

<איציק חולבסקי: מה זה תל מגידו?

<שאקר נחלה: הכניסה לתל מגידו.

<איציק חולבסקי: קיבוץ מגידו, לא בוצע, לא מוסדר.

<שאקר נחלה: מה לא מוסדר?

<שאקר נחלה: מוסדר.

<שאקר נחלה: מה זה "לא מוסדר"?

<איציק חולבסקי: הייתי עם האנשים של "נתיבי ישראל" לפני שבוע, בכל רגע שעומדים בצומת יש כמעט תאונה.

<איציק חולבסקי: הצומת לא מוסדר.

<שאקר נחלה: מה זה קשור?

<שאקר נחלה: הצומת מוסדר.

<איציק חולבסקי: אתה לא יודע על מה אתה מדבר.

<איציק חולבסקי: חד משמעית, אתה לא יודע על מה אתה מדבר.

<איציק חולבסקי: תל מגידו לא שייך, זו כניסה פנימית בכלל, זה לא שייך.

קארין אלהרר: חבר הכנסת נחמן שי.

נחמן שי: אני יודע שלפעמים ועדות כנסת מרגישות מתוסכלות, כי המשאבים לא אצלנו, הם בידי הממשלה ודבר דומה צריך לומר על מבקר המדינה, שעושה עבודה מצוינת, לא רק בעניין הזה, גם בעניינים אחרים, ויום אחרי שהוא מגיש את הדוחות שלו הרוח נושאת אותם על עבר האופק והם נעלמים.

נחמן שי: בסוף האיש שמחזיק את הכסף הוא בעל הבית כנראה, אבל זה לא נגמר בזה ואנחנו לא נפסיק ללחוץ עליכם כדי שתטפלו טיפול ענייני ורציני בעניין הזה כמו בעניינים אחרים.

נחמן שי: תאונות הדרכים, אגב, עולות כל זמן.

נחמן שי: אני מבין שכשאתם מטפלים הן יורדות.

נחמן שי: זו הוכחה בדיוק למה שאנחנו אומרים.

נחמן שי: תטפלו ותאונות הדרכים תרדנה.

נחמן שי: בזמן שאתם מטפלים באיטיות כל כך גדולה, עוד ועוד אנשים נהרגים על הכבישים, הלוא זה ברור.

נחמן שי: את החיים שלהם אף פעם אי אפשר יהיה להחזיר.

נחמן שי: אנחנו לוחצים עליכם, למה לחכות ל-2017?

נחמן שי: אני לא מבין.

נחמן שי: עכשיו אנחנו במרץ, אז אתם מתחילים לתת לנו הסברים ל-2017.

נחמן שי: כמה אנשים לא יהיו ב-2017 כדי ליהנות מהכביש שאתם משפרים אותו?

נחמן שי: לכן אנחנו דורשים מכם.

נחמן שי: אני אומר את זה לא לבד, אנחנו באים הנה, אני לא זוכר הרבה נושאים שהכנסת מטפלת בהם בכל כך הרבה אינטנסיביות ושקארין לקחה את זה על עצמה בכל כל הרבה עניין והתרגשות.

נחמן שי: אני מבקש שתשמרי על בריאותך, אפרופו, זה יותר חשוב לי, אפילו מהכביש, אני אומר לך את זה, חבל לי שאת - - - ולכן אנחנו דורשים מכם ותעבירו את זה לשר.

נחמן שי: השר נמנע מלהופיע בישיבות האלו, אוקיי, תדרשו ממנו שבאותם חריצות ומרץ שהוא מפגין במקומות אחרים, יפעל כאן.

נחמן שי: הכביש הזה פחות אטרקטיבי, הוא אפור, הוא לא משדר איזו פריצת דרך, אבל הוא כביש חשוב, נוסעים עליו אנשים והם ראויים לביטחון מרבי בזמן שהם נוסעים עליו.

נחמן שי: תודה רבה.

קארין אלהרר: תודה.

קארין אלהרר: הגיעה נציגת המשטרה.

<עדי זלדס: הודיעו לי שבעשר וחצי הדיון, זו הייתה טעות אצלנו.

קארין אלהרר: אנחנו הודענו למשרד שזה בתשע, אבל בסדר, טוב שהצטרפת אלינו.

קארין אלהרר: אני רוצה לשאול אותך, מאז חודש יולי 2016, כמה תאונות התרחשו בכביש 66?

<עדי זלדס: אין לי פה את ההפרדה לחודשים, אבל אני יכולה להגיד שסך הכול היו ב-2016 28 תאונות, מהן אחת קטלנית, שתיים קשות ו-25 קלות.

<עדי זלדס: סך הכול 86 נפגעים, 79 מהם קל, 3 הרוגים ו-4 פצועים קשה.

<עדי זלדס: זה היה ב-2016.

<עדי זלדס: ב-2017 נכון לעכשיו - - -

איל בן ראובן: זה בקטע של ה-17 ק"מ בין תשבי לבין מגידו.

<עדי זלדס: כביש 66, כן, כן.

<עדי זלדס: הקטע הבעייתי.

<עדי זלדס: בין הק"מ ה-16 ל-34 בסוף.

קארין אלהרר: כמה ב-2016?

איל בן ראובן: 86 תאונות.

קארין אלהרר: כמה ב-17'?

<עדי זלדס: 86 נפגעים, לא תאונות.

איל בן ראובן: מה עוד צריך?

<עדי זלדס: ב-2017 אין לנו קטלניות וקשות, יש לנו שתי קלות עד עכשיו.

<עדי זלדס: אני מוכרחה להגיד גם שהנתונים, אם אני משווה אותם לשנים קודמות, הם פחות או יותר אותם נתונים, אפילו אפשר להגיד שיש ירידה ביחס ל-2015.

קארין אלהרר: תודה, גבירתי.

קארין אלהרר: חבר הכנסת יוסוף ג'בארין.

יוסף ג'בארין: בוקר טוב.

יוסף ג'בארין: האמת היא שאני שותף לדברים שאמר איל, יש לי תחושה מוזרה.

יוסף ג'בארין: כמה פעמים צריך לשבת ולדבר על הנושאים הללו, ועוד פעם להזכיר את הנתונים?

יוסף ג'בארין: האמת היא, עם כל הכבוד לנציגי משרד התחבורה, זה קצת מבזה את הכנסת.

מרב מיכאלי: קצת, אבל ממש רק טיפה.

יוסף ג'בארין: תשמעו, אני ברשימה המשותפת, לא יכול - - - אתם תגידו משהו חריף יותר.

יוסף ג'בארין: אני אומר את זה בשיא הרצינות.

יוסף ג'בארין: אני אגב, גילוי נאות, אני תושב ואדי ערה ואני כמעט כל יום משתמש ב-66 ואני חש על בשרי את הצורך הזה ואת הסיכונים שיש.

יוסף ג'בארין: אני גם מכיר את הקרבנות שם.

יוסף ג'בארין: ביקרתי בבתי האבל באזור.

יוסף ג'בארין: אני מכיר גם את הצד הערבי, גם את הצד היהודי מבחינת הצרכים ואני תוהה מה אפשר לעשות, מה אפשר עוד לדבר.

יוסף ג'בארין: אתם יודעים מה?

יוסף ג'בארין: אפילו מתוך כבוד לוועדה הזו הייתם צריכים להתקדם עוד יותר, גם אם אתם לא משוכנעים שאנחנו צודקים.

יוסף ג'בארין: מה, הזמן שלכם כל כך פנוי כדי לבוא כל פעם לכאן כדי לשמוע את השיחות שלנו?

יוסף ג'בארין: בדיון האחרון גבירתי היושבת ראש, גילינו גם שהולכים לפתוח ולהפעיל מחדש את המחסום, המחסום לגדה המערבית.

יוסף ג'בארין: אני לא יודע אם מבקר המדינה ידע את זה קודם לכן.

יוסף ג'בארין: זה הופיע אצלכם?

יוסף ג'בארין: ידעתם שזה הולך לקרות?

יוסף ג'בארין: המצב רק יחמיר מהבחינה זו כי יש עוד עומס משמעותי ורציני שיתווסף.

יוסף ג'בארין: אתם מדברים על צומת הזורע אבל מה עם הצומת בזלאפה ובסאלם, שהיא לא פחות מסוכנת ולא פחות תושבים שם?

יוסף ג'בארין: עד היום מחכים לאותה הפרדה פיזית באמצע, עד היום התושבים לא מבינים למה אנחנו לא מצליחים לעשות את זה.

יוסף ג'בארין: האמת היא, אני רוצה להגיד לכם, יש לנו תחושות קשות כחברי כנסת, כי אם אנחנו מייצגים תושבים, ערבים ויהודים, ואנחנו רואים שאנחנו לא מסוגלים אפילו לשים איזושהי הפרדה פיזית של כמה קילומטרים, אז מה אנחנו עושים בכנסת?

יוסף ג'בארין: כמה פעמים ראש מועצת מגידו מגיע, האם זה כבר דיון רביעי שלך?

יוסף ג'בארין: לא חבל על הזמן של כולנו?

<איציק חולבסקי: בוועדות אחרות עוד - - -

יוסף ג'בארין: כן אבל פה, אני אומר על העניין הזה.

יוסף ג'בארין: הדבר האחרון, תאמינו לי, השר מקדם תדמית של בולדוזר, של עשייה ושל פיתוח.

יוסף ג'בארין: חברי נחמן שי אומר שאולי הנוף שם לא כל כך טוב, אבל דווקא הנוף מקסים.

יוסף ג'בארין: תמונה עם הרקע שם של עמק יזרעאל, מה הוא צריך יותר מזה?

יוסף ג'בארין: זה כבר החמישייה הראשונה בליכוד עם תמונה כזו.

יוסף ג'בארין: אני מדבר בציניות, אבל הצרכים שם כבר ידועים ואני מקווה שנוכל להתקדם עוד קצת עם קו הפרדה פיזי, תאורה, שוליים, דברים מרכזיים שהשר עצמו הבטיח.

יוסף ג'בארין: לא אני הבטחתי, השר הבטיח.

יוסף ג'בארין: תודה.

קארין אלהרר: חברת הכנסת מיכאלי.

מרב מיכאלי: את יודעת, קורה לי יותר מדי פעמים בכנסת שאני מרגישה שאין מה להגיד, חבריי אמרו דברים חשובים וחכמים ואני מרגישה מגוחך לחזור אחריהם.

מרב מיכאלי: זה לא שאני אחזור עליהם בישיבה הזו אלא שאני אחזור עליהם באינספור ישיבות, בוועדה הזו ובוועדות אחרות, בוועדת הכלכלה לא פעם ולא פעמיים.

מרב מיכאלי: חברי איציק חולבסקי, אני רק חושבת, כראש מועצה, כמה זמן אתה מבזבז על הכביש הזה, במקום דברים אחרים שיכולת לעשות לרווחת התושבות והתושבים באזור?

מרב מיכאלי: זה ממש שיא התסכול והחלמאות גם.

מרב מיכאלי: אחר כך נזדעזע מתאונות הדרכים, מאובדן ימי עבודה, מהאובדן הכלכלי למשק - - -

קארין אלהרר: נגיד אוי, אוי, אוי, אחר כך.

קארין אלהרר: נצקצק ביחד.

קארין אלהרר: גבירתי, אני לא יודעת מה להגיד לך.

קארין אלהרר: זו הוועדה שאת עומדת בראשה, בהצלחה רבה מבחינתך, מבחינת העבודה שאת עושה, אבל מבחינת האפקט שאנחנו צריכות לייצר בוועדה הזו ובוועדות אחרות בכנסת, שהן לא מצייתות באופן ישיר להוראות הממשלה הזאת, זה מעיד על מצב הדמוקרטיה הרעוע והירוד שלנו.

קארין אלהרר: הכביש הזה הוא אנדרטה למצב המשילות המחפיר - - -

נחמן שי: נעשה headstart.

מרב מיכאלי: כן, אולי נעשה headstart.

קארין אלהרר: שידברו איתי אחר כך על משילות.

מרב מיכאלי: זה רעיון טוב, headstart לכביש, נחמן.

מרב מיכאלי: זו תהיה הצלחה מסחררת.

<איציק חולבסקי: קארין, נמצאים פה אנשי המועצה המקומית מעלה עירון.

קארין אלהרר: אני אתן להם, אבל קודם כל חברת הכנסת בירן.

יוסף ג'בארין: שקמו בשש בבוקר כדי להיות כאן.

מיכל בירן: אני מוכנה להמתין ולשמוע.

קארין אלהרר: אוקיי, בבקשה.

<מאהר אגבאריה: את האמת, מהפגישה הזו, מהרבע שעה שישבתי כאן אני מרגיש ומבין, התחלתי להבין, חברי כנסת כמה הם סובלים - - -

נחמן שי: אנחנו מוכנים לחיות עם זה, אבל לא - - -

<מאהר אגבאריה: רבע שעה, יש עוד גופים מקצועיים שתלויים בחברי כנסת ובהחלטות של השרים שלא מיישמים אותן בשטח.

<מאהר אגבאריה: אנחנו מייצגים ציבור.

<מאהר אגבאריה: אני גם תושב, אני גם אזרח שעובר שם ואני חי שם.

<מאהר אגבאריה: כביש 66 וכביש 65 הם כבישים חיוניים למדינת ישראל, בנוסף למחסום סאלם שגם הולך להיפתח ואנחנו במשא ומתן, המועצה המקומית מעלה עירון והמועצה האזורית מגידו, לפתוח את הציר ההוא והמחסום, שייתן מענה לאנשי הצפון שיוכלו להגיע לשטחים.

<מאהר אגבאריה: אני נמצא ביישוב זלאפה, יש לנו צומת מסוכן מאוד, והחברים ממשרד התחבורה ו"נתיבי ישראל" קיבלו הנחיה לעשות לנו אספלט מכניסה לכביש 66 עד לכניסה לזלאפה, זה כביש שנקרא כביש ללא אבא ויש לו תקציב גם בתכנית 922 שצריכים לתת לנו מענה, אז דווקא הלכו על הקטע שלא צריך לעשות בו אספלט, עשו אותו ועזבו את החלק המסוכן.

<מאהר אגבאריה: כאן המהנדס יתייחס לנקודה זו.

<מאהר אגבאריה: יש עוד נקודה, מחיפה לגבול ירדן, כל יום נוסעות בו הרבה משאיות, זה ציר חשוב.

<מאהר אגבאריה: לא יודע אם שמת לב, העלית את הנקודה הזו, כל התנועה מנמל חיפה לירדן עושה לנו פקק גדול מאוד ועושה לנו תסכול, חוץ מהסכנות של הכביש וההפרדה שעשו אותה, לפי דעתי, היא לא מוצדקת, ההפרדה לא עונה על הדרישות, זה גם לוקח לי רבע שעה עד שאני מגיע מתל מגידו לצומת מגידו, כל יום.

<מאהר אגבאריה: אנחנו מקווים, דרך הוועדה הזו ודרך חברי הכנסת, ותודה לחברים שאנחנו עובדים איתם, גם ראש המועצה של מגידו, לקדם את הנושאים, לא רק לדבר.

<מאהר אגבאריה: אנחנו מייצגים ציבור, אנחנו רוצים שירות טוב, רוצים לתת מענה ולצמצם את כמות ההרוגים.

<מאהר אגבאריה: אם דיברתְ על שני הרוגים ב-2016 ואולי שכחת שבזלאפה לבד היו עוד ארבעה הרוגים.

<מאהר אגבאריה: תודה לכם.

קארין אלהרר: בבקשה, אדוני.

<מוחמד מחאג'נה: מוחמד, מהנדס מועצה מקומית מעלה עירון.

<מוחמד מחאג'נה: מעלה עירון בנויה מחמישה כפרים, שלושה כפרים יושבים על כביש 65 וסאלם-זלאפה הם על כביש 66.

יוסף ג'בארין: כמה תושבים בסאלם-זלאפה?

<מאהר אגבאריה: 6,000 בערך.

<מאהר אגבאריה: ביחד.

יוסף ג'בארין: כמה מגידו?

<איציק חולבסקי: מגידו 12,000 תושבים.

<מאהר אגבאריה: זלאפה וסאלם הם כפרים בקצה של 66, בדיוק על הקו הירוק, ליד ג'נין.

<מאהר אגבאריה: זו לא הפעם הראשונה לא בשנת 2016 שנהרגו אנשים שם.

<מאהר אגבאריה: אם זכור לי טוב, בשנת 2015 או 14' נהרגה מורה שהיא מלמדת בזלאפה, היא לא תושבת שם.

<מאהר אגבאריה: הכביש הזה הוא כביש ישר, אבל אין שדה ראיה, הוא לא פתוח, בגלל הטופוגרפיה של הכביש לא רואים את הצד השני.

<איציק חולבסקי: מה המרחק מצומת זלאפה לצומת מגידו, 4 ק"מ?

<מאהר אגבאריה: 3,700.

<איציק חולבסקי: זה הקטע שצריך לעשות מפרדה.

יוסף ג'בארין: זה מה שביקשנו.

<איציק חולבסקי: 3.5 ק"מ מפרדה עד הכניסה לזלאפה.

<מוחמד מחאג'נה: בצומת הזה יש כניסה ימינה לזלאפה אבל היציאה היא יציאה שמאלה והיא יציאה מסוכנת.

<מוחמד מחאג'נה: התחלתי לדבר על שדה ראייה, אין שדה ראייה בכלל בכביש הזה בגלל הטופוגרפיה הקשה של הכביש.

<מוחמד מחאג'נה: וצעירים, אנחנו יודעים מהם צעירים, אם הוא עוקף הוא עוקף בקו לבן, זה לא מרתיע אותו, הוא לא מפחד, יש לו אוטו שנוסע מהר.

<מוחמד מחאג'נה: אני גם רוצה להזכיר, דיברנו הרבה פעמים על צומת המשך לפני כמה שנים, מתי התקינו רמזור?

<מוחמד מחאג'נה: דיברנו ואחרי ההרוג האחרון הותקן רמזור.

<מוחמד מחאג'נה: אנחנו לא רוצים עוד הרוג בשביל שיעשו מפרדה.

<מוחמד מחאג'נה: אנחנו עוד פעם מבקשים.

<מוחמד מחאג'נה: אני רוצה להזכיר, אנשי משרד התחבורה, אני לא רוצה לבוא בפעם הבאה ולהגיד לכם שיש עוד הרוג.

<מוחמד מחאג'נה: המצב שם מסוכן מאוד, אני נוסע כל יום למועצה משם, אני הכי זהיר בעולם, כמעט אני בעצמי נהרגתי כי מישהו עקף, ואין שוליים, לכביש אין שוליים.

<מוחמד מחאג'נה: בכלל אין שוליים לברוח אליהם.

<מוחמד מחאג'נה: זה קטע, כמו שאמר חברי, ראש מועצת מגידו, זה לא קטע גדול.

<מוחמד מחאג'נה: זה לא קטע גדול, צריך להתחיל משם, לעשות את המפרדה ולהסדיר הכניסות משמאל.

<מוחמד מחאג'נה: תודה רבה.

קארין אלהרר: תודה.

יוסף ג'בארין: סגן ראש המועצה ממשפחת אגבאריה, לפי הנתונים של הלשכה המרכזית לסטטיסטיקה, זו המשפחה הכי גדולה בישראל, נכון?

<מאהר אגבאריה: 25,000 נפשות.

יוסף ג'בארין: תעשו לכם הפגנה פעם אחת וזהו, רק המשפחה.

קארין אלהרר: המשפחה לבד היא מנדט.

קארין אלהרר: חברת הכנסת בירן ואחריה אני רוצה שאלה למיטל.

מיכל בירן: אני רוצה לדבר קצת על תכניות חומש.

מיכל בירן: יש דברים שזה הגיוני לפרוס אותם, כשמתקינים מזגנים בכיתות, למשל.

מיכל בירן: יש כל מיני דברים שלגביהם זה הגיוני.

מיכל בירן: בונים אגף חדש לכנסת, כל מיני דברים שהגיוני שפורסים אותם לאורך שנים, שנה אחת מתקנים את השטיחים, שנה אחרת את המזגנים, הכול בסדר, אבל יש שני דברים שבעיניי אי אפשר לעשות להם תכניות חומש.

מיכל בירן: אחד זה חינוך, כי אי אפשר לדחות את זה, הילדים שעכשיו נכנסו לכיתה א', אם לא תטפל בהם בכיתה א' זה לא יעזור שתיזכר אחרי עשר שנים ותחזיר את המשאבים שחסרים.

מיכל בירן: הדבר השני הוא הכי מובהק והוא חיי אדם.

מיכל בירן: אי אפשר להחזיר את זה אחר כך בדיליי.

מיכל בירן: אי אפשר, לא יהיה שום תחליף ושום פיצוי למשפחות שיאבדו את יקיריהם ושום הסבר של תכנית חומש.

מיכל בירן: יש הבדל.

מיכל בירן: גם הפקקים מעצבנים ויש מלא בעיות בתחבורה שלא קשורות רק לחיי אדם, הכול מעצבן, אני באמת לא יודעת מה נעשה פה עוד עשר שנים ואיך אפשר יהיה לזוז במדינה זו, אבל חיי אדם צריכים להגיע בעדיפות ראשונה לפני הכול.

מיכל בירן: במצב כזה, כשהכול כבר נאמר, הכול כבר ידוע, אני גם לא מבינה, אני מבינה שיש סיכום עם השר, עם כל הכבוד, השר מחליט.

מיכל בירן: בסוף זו מדינה דמוקרטית, יש דרג פוליטי, הדרג המקצועי אמור לבצע את זה.

מיכל בירן: את הוויכוחים המקצועיים שלכם הייתם אמורים לעשות קודם, לעשות אותם מול השר ולהגיד לו על מה הוא יכול להתחייב ועל מה הוא לא יכול להתחייב.

מיכל בירן: אם השר התחייב אני מצפה מממשלת ישראל למלא את ההתחייבות הזאת.

קארין אלהרר: תודה.

קארין אלהרר: מיטל, לגבי פתיחת המחסום.

קארין אלהרר: בדיון הקודם שאלתי אותך על העניין, אמרת שאת לא יודעת לענות לי תשובה ספציפית, את אמרת לי, "אני לא יודעת מתי זה יהיה, אני צריכה לברר מול "נתיבי ישראל", אני אעדכן אתכם ספציפית על מעבר הגבול, אני לא יודעת".

קארין אלהרר: האם את יודעת היום?

<מיטל הומינר: ביררתי את זה מול המשרד, כל הנושא של פתיחת מעבר הגבול הוא מול משרד הביטחון, אין לנו שליטה על זה.

<מיטל הומינר: זאת אומרת אם משרד הביטחון מחליט שהוא שם או לא שם מעבר גבול - - -

קארין אלהרר: את זה אני הבנתי, השאלה היא איך אתם נערכים לעניין.

<מיטל הומינר: מבחינת מה?

קארין אלהרר: מבחינת העומס שיהיה בכביש ואולי כתוצאה מכך גידול במספר הנוסעים ותאונות הדרכים גם יחד, איך אתם נערכים לזה?

<מיטל הומינר: אנחנו בוחנים את זה.

<מיטל הומינר: בדרך כלל, לאחר פתיחת המחסום אנחנו בודקים מה קורה - - -

קארין אלהרר: נחכה שיהיו עוד תאונות ואז נכניס אותן לסטטיסטיקה ואז יהיה קל לעשות תכנית.

<מיטל הומינר: למה המחסום גורם לתאונות?

<מיטל הומינר: לא כל כך הבנתי.

קארין אלהרר: הרגע הסברתי.

קארין אלהרר: הכביש מסוכן, יהיו עוד נוסעים, פועל יוצא, בלי להיות גאונה, כנראה שיהיו יותר תאונות.

<מיטל הומינר: לא כל כך הבנתי למה יהיה עוד עומס.

<מיטל הומינר: מספר הנוסעים לא אמור להשתנות עם או בלי מחסום.

<מאהר אגבאריה: מה פתאום?

יוסף ג'בארין: מה פתאום, כשיש מחסום?

<מאהר אגבאריה: כל אנשי הצפון נוסעים לג'נין עכשיו דרך עפולה.

<מיטל הומינר: כל אנשי הצבא?

<מאהר אגבאריה: כל אנשי הצפון באים לג'נין ולשטחים דרך עפולה, נצרת-עפולה.

<מאהר אגבאריה: אם פותחים דרך סאלם כולם באים ל-66, כולם, כמו שהיה לפני האינתיפאדה.

יוסף ג'בארין: למה את אומרת שהעומס לא ישתנה?

יוסף ג'בארין: בוודאי שזה ישתנה.

<מיטל הומינר: אני מנסה להבין למה.

יוסף ג'בארין: כי ברגע שיש מחסום הרבה אנשים ישתמשו בדרך הכניסה לגדה.

קארין אלהרר: מר עייש, מיטל היא רכזת תקציבים, אתה איש מקצוע, מבין בכבישים.

קארין אלהרר: האם אתה סבור שפתיחת המחסום תביא ליותר משתמשים בכביש?

<שאקר נחלה: ברור.

<שאקר נחלה: אני אענה במקומו.

<שאקר נחלה: בוודאי, ולא רק רכבים אלא גם רכבים כבדים.

יוסף ג'בארין: נכון.

<שאקר נחלה: כמות המשאיות תעלה כשנפתח את המחסום, זה ברור.

קארין אלהרר: יפה, איך אתם נערכים?

<שאקר נחלה: למה אנחנו כאילו מופתעים?

קארין אלהרר: אתם מופתעים.

<שאקר נחלה: סליחה, אנחנו פועלים לפי תכניות עבודה.

<שאקר נחלה: אנחנו לא קמים בבוקר, פותחים מחסום או לא פותחים מחסום.

<שאקר נחלה: יש לנו תכנית עבודה מסודרת ואנחנו פועלים על פיה.

<שאקר נחלה: 30 פרויקטים של מוקדי סיכון אנחנו עושים בשנה, זה לא מעט.

<שאקר נחלה: תבינו, זה המון.

<שאקר נחלה: זה 200 ומשהו מיליון שקל שהולכים רק על גורמי סיכון וזה טיפול נקודתי בצמתים.

<שאקר נחלה: יוצאים לשטח, קובעים פרוגרמות, מנהלי פרויקטים, קבלנים, זו עבודה לא פשוטה, אני לא שמעתי אפילו מילה טובה, אני מופתע.

<שאקר נחלה: אתם רואים דחפורים ועובדים בכבישים ואף אחד פה לא אמר מילה טובה על מה שאנחנו עושים.

<קריאה: זו עבודה שהייתם צריכים לעשות לפני הרבה שנים.

<איציק חולבסקי: אנחנו מדברים על כביש מסוים, נחלה, לא מדברים על כל העבודה.

<שאקר נחלה: לא משנה, מה שאנחנו עושים בכבישים.

<איציק חולבסקי: לא, מדברים על כביש 66.

<איציק חולבסקי: הנושא הוא כביש 66.

קארין אלהרר: תגיד לי, יש לי שאלה, זה לא התפקיד שלכם?

<שאקר נחלה: זה התפקיד שלנו במסגרת התקציב שעומד לרשותנו.

קארין אלהרר: אז מה אתם רוצים - - -

<שאקר נחלה: מי שמאשר את תקציב המדינה זה לא אנחנו.

קארין אלהרר: אין בעיה, אבל השר שלכם, הוא זה שמבקש תקציבים, הוא מקבל גם תקציבים גדולים.

קארין אלהרר: אני לא אמרתי שאתם לא עושים כלום בשום מקום, לעניין הכביש הזה ההתנהלות היא מחפירה.

קארין אלהרר: עכשיו תגיד לי, אתה חושב שעשוי להיות ריבוי תאונות דרכים בעקבות פתיחת המחסום?

<שאקר נחלה: אני רוצה לחלוק קצת על מה שאמרת.

<שאקר נחלה: אני אומר לך שאנחנו בשלוש ארבע שנים האחרונות עשינו מפרדה קשיחה, ממגידו עד התשבי, כמעט בכל הקטע.

<שאקר נחלה: זה לא שלא עשינו כלום.

<שאקר נחלה: בישיבה האחרונה עלה הקטע הדרומי יותר, ממגידו דרומה.

<שאקר נחלה: אני אומר לכם, זה נכלל אצלנו בבדיקה, זה לא עומד בקריטריונים.

<שאקר נחלה: מה לעשות?

<שאקר נחלה: אין לנו את הלוקסוס לעבוד במניעה.

<שאקר נחלה: אנחנו לא עובדים במניעה.

<שאקר נחלה: אני לא חושב שיש פה מישהו בישיבה שלא היה לו איזה מישהו שנהרג בתאונת דרכים.

<שאקר נחלה: גם לי היו, גם לכולנו היו, גם לנו כואב.

<שאקר נחלה: האם זה אומר שאנחנו לא עובדים?

<שאקר נחלה: מה לעשות, אנחנו עובדים על פי שיטת עבודה, יש תכנית עבודה שאנחנו פועלים על פיה.

<שאקר נחלה: אם תצליחו לעשות שינוי, בבקשה, אני חושב שהשר עומד בכל מה שהוא אומרף לפחות בנושא של מוקדי סיכון.

קארין אלהרר: טוב, אני מבינה שאין תשובה הגיונית, אני לא אקבל.

קארין אלהרר: חברת הכנסת רויטל סויד, בבקשה.

רויטל סויד: זו לא פעם ראשונה שאנחנו מדברים על כביש מספר 66, זה לא הקרבן הראשון וזה לא הנפגע הראשון.

רויטל סויד: אני מבינה מה אתה אומר, אדוני, אני מבינה שאתם עובדים בכל הארץ ואני מבינה שאתם בונים ואני מבינה שאתם משפרים, אבל עם כל הכבוד, זה לא מקדם ולא מסייע, בטח לא לראש המועצה, בטח לא לאנשים שנוסעים שם, לאנשים שנפגעים שם, לאנשים שעומדים בסיכון, אז אין מה לעשות עם תשובה כמו זו שאתה נותן.

רויטל סויד: השאלה היא כזו, למה דוח מבקר מתייחס לעניין הזה כבר לפני מספר שנים ועדיין לא נעשה שום דבר?

רויטל סויד: למה עדיין אנשים נפגעים?

רויטל סויד: למה אנחנו צריכים לקיים דיון אחרי דיון ושום דבר לא נעשה?

רויטל סויד: לדבר הזה צריך למצוא פתרון.

רויטל סויד: זה שאתם בונים במקומות אחרים לא עוזר לנו, מה לעשות?

רויטל סויד: לא עוזר לאנשים ולא עוזר לאנשים שאחר כך צריכים להיות נכים כל החיים שלהם, אם הם בכלל נשארו בחיים.

רויטל סויד: זה לא עוזר.

רויטל סויד: לכן הדיון הזה פה הוא דיון מאוד חשוב.

רויטל סויד: אני מברכת אותך, גברתי יושבת ראש הוועדה, על קיומו של הדיון, אבל חייב להימצא פתרון לכביש 66.

רויטל סויד: לא יכול להיות שאנחנו נמצא פה יושב ראש מועצה שמגיע דיון אחרי דיון ופעם אחרי פעם, במקום להתעסק בעניינים של המועצה, נמצא פה על כביש שמסכן חיים.

רויטל סויד: אני קוראת לך, גבירתי יושבת הראש, להוציא החלטה של הוועדה בנושא יישום הטיפול בכביש.

רויטל סויד: גם אתם צריכים לשבת ולעשות סדרי עדיפות אצלכם במשרד, זה לא ייתכן כך.

מיכל בירן: זו הבעיה.

מיכל בירן: יש סדר עדיפות, זה פשוט לא שם.

<איציק חולבסקי: יש סיכום עם שר התחבורה ועם מנכ"ל "נתיבי ישראל", פשוט שוחקים אותו, ממסמסים אותו וחלק לא מכירים אותו.

<איציק חולבסקי: אני רוצה גם להציע, לסיכום ברוח הדברים של - - -

קארין אלהרר: רגע, אדוני, אני עוד לא מסכמת.

קארין אלהרר: לגבי תאורה, בדיון הקודם, מיטל, אני מצטטת את דברייך, "אני פשוט לא רואה את זה בסיכום, גם לא ביררתי את זה לפני, אני אברר עוד פעם עם לשכת השר.

קארין אלהרר: אם זה מה שסוכם אני אעביר את ההנחיה ל"נתיבי ישראל".

קארין אלהרר: כרגע, על פי הסיכום אני לא רואה התייחסות לתאורה".

קארין אלהרר: קצת אחר כך אמרת, "אני מבטיחה לברר ואתן לך תשובה עוד היום".

<מיטל הומינר: אני אשמח להתייחס.

קארין אלהרר: תשובה באותו היום לא קיבלתי.

<מיטל הומינר: באותו היום קרן טרנר, מנכ"לית משרד התחבורה, לא ענתה לי ישירות כששאלתי.

<מיטל הומינר: היא ענתה לי מאוחר יותר וזו גם ההתייחסות ששלחנו אליכם בחודש פברואר.

<מיטל הומינר: אנחנו, משרד התחבורה, שלחנו התייחסות לגבי כביש 66 וגם בתחילת חודש מרץ שלחנו התייחסות.

<מיטל הומינר: בנוסף, קרן התייחסה לזה גם בוועדה שהייתה לפני שלושה שבועות פה, בוועדה לביקורת המדינה.

<מיטל הומינר: לגבי התאורה, קרן הנחתה את חברת "נתיבי ישראל", בהתאם לסיכום שהיה עם השר, לטיפול בצמתים ואני מקריאה, מסבירים כאן על סל פניות שמאלה "במסגרת תכנית זו יטופלו הצמתים לאורך כביש 66, לרבות הסדרת התאורה בצמתים".

<מיטל הומינר: זה מה שהתחייבנו, העברנו את ההנחיה גם ל"נתיבי ישראל".

קארין אלהרר: "נתיבי ישראל" מכירים?

<מיטל הומינר: "נתיבי ישראל" מכירים את ההנחיה.

<מיטל הומינר: הוצאתי את ההנחיה, אני הוצאתי אותה בכתב.

קארין אלהרר: מתי זה מתחיל לעבוד?

<מיטל הומינר: אמרנו, אחד הצמתים כבר יטופל עוד השנה במסגרת צומת הזורע, צומת הזורע יטופל עוד השנה ולגבי שאר הצמתים אין לי בעיה לעדכן בכתב כמו שעדכנתי פה מיד עם סיום הדיון.

קארין אלהרר: לא הבנתי.

קארין אלהרר: תאורה בצומת אחד השנה?

<מיטל הומינר: לא תאורה, כל הסדרת הצומת.

<מיטל הומינר: כל הסדרת צומת הזורע תבוצע השנה.

<מיטל הומינר: בנוסף, התאורה שהתחייבנו לבצע תבוצע עוד השנה.

קארין אלהרר: עוד השנה, כל מוקדי התאורה, עד סוף 17' נראה תאורה לאורך כל הכביש?

<מיטל הומינר: לא לאורך כל הכביש אלא בצמתים, כפי שהוסכם בין השר לבין מנכ"לית משרד התחבורה, כפי שגם העברנו לכם במסמך.

קארין אלהרר: זו ההתחייבות שהייתה?

<איציק חולבסקי: לא, ההתחייבות היא לטפל מיידית בכל הצמתים.

<איציק חולבסקי: חמישה צמתים, קיבוץ מגידו, היוגב, מדרך עוז, משמר העמק, הזורע.

<איציק חולבסקי: זה לא כל שנה צומת, אלא חמישה צמתים במקביל.

<איציק חולבסקי: זה לא השקעות גדולות לעומת מה שאתם עושים ואני מברך על מה שאתם עושים בכל הארץ.

<איציק חולבסקי: זה peanuts וזה סיכום עם מנכ"ל "נתיבי ישראל" ניסים פרץ, שבשבוע הבא אני נפגש איתו ועם שר התחבורה.

<איציק חולבסקי: אי אפשר לשחוק את זה בצורה סיסטמתית כמו שאתם עושים את זה.

<איציק חולבסקי: אני אומר לך שהכול מתחיל מזה ששר התחבורה וניסים פרץ לא יושבים פה ומסתכלים לי בעיניים, לגבי מה שהם סיכמו אתי ב-5 לספטמבר.

<איציק חולבסקי: אם צריך אני אסגור את הכביש ואם צריך אני אשבש את העבודה במשרד התחבורה ואם צריך אני אעשה עוד הרבה דברים, אבל לא ייתכן שכל פעם ישלחו לפה פקידים זוטרים שלא מכירים - - - בישיבה אחת הם לא מכירים מה סוכם, בישיבה שנייה הם לא מבינים ובישיבה שלישית הם שוחקים ובישיבה רביעית - - -

קארין אלהרר: מר חולבסקי, שמע, אני מבינה, באמת אני מבינה, אחרת לא הייתי ממשיכה לקיים דיונים בעניין.

קארין אלהרר: אני מבינה את המקום שאתה נמצא בו ואתה צודק שזה לא תקין, אבל לעלוב בעובדי ציבור - - -

<איציק חולבסקי: למה?

נחמן שי: אמרת זוטרים.

<איציק חולבסקי: בסדר, מי שבכיר - - -

נחמן שי: תתקן, תתקן.

קארין אלהרר: הם לא זוטרים.

<קריאה: התשובות זוטרות.

קארין אלהרר: התשובות זוטרות, צודק.

<מיטל הומינר: מה שחסר זה מי שיודע על הסיכומים שהיו עם השר.

קארין אלהרר: בסדר, אבל הם עושים את העבודה שלהם.

קארין אלהרר: יכול להיות שאלו ההנחיות שהם קיבלו ויכול להיות שלא, אני רק אומרת, הם עושים את העבודה שלהם כפי שהם עושים.

קארין אלהרר: יכול להיות שזה לא מה שאנחנו מסכימים איתם ואדוני רואה שאנחנו לא מסכימים איתם, אבל הם לא זוטרים.

<איציק חולבסקי: אני חוזר בי.

<שאקר נחלה: לעצם הפתרון עצמו, אני שוב פעם רוצה להמשיך, הפתרון שמקובל עליו ועל השר אולי הוא לא הפתרון שמקובל על אנשי המקצוע, תבינו.

קארין אלהרר: אבל, אדוני - - -

מיכל בירן: השר שלך אמור להגיד להם תשובות אחרי שהוא התייעץ עם הדרג המקצועי.

מיכל בירן: זו לא בעיה שלנו.

קארין אלהרר: אדוני, אתה מבין את הקושי כשיושב ראש רשות בפגישה אחד על אחד עם שר התחבורה והשר מתחייב בפניו למשהו, הוא בטוח שזהו, מבחינתו העניין נסגר ואז הוא מגיע לדיונים בוועדה ואומרים לו, "רגע, שומע?

קארין אלהרר: לא בדיוק".

קארין אלהרר: אתה מבין את הקושי.

<שאקר נחלה: מבין את הקושי.

קארין אלהרר: צריך להבין גם אותו.

<שאקר נחלה: אבל השאלה מה אנו עושים בסוף.

יוסף ג'בארין: אתה תגיד לנו.

<שאקר נחלה: אנחנו בסוף נעשה את הפתרון הנכון, לא הפתרון שמקובל על מנכ"ל או - - - אנחנו נעשה את הפתרון הנכון מבחינה מקצועית, אם לא נעשה את הפתרון ההנדסי הנכון זה לא יביא תועלת.

קארין אלהרר: אבל אדוני מבין - - -

<שאקר נחלה: אני רק רוצה להזכיר לך, גברת, שכל הכביש שם מוצף בעתיקות ובארכיאולוגיה - - -

<איציק חולבסקי: הוא לא מוצף, יש קטע קטן בתל מגידו, זה לא נכון.

<שאקר נחלה: התחלנו לעבוד ב"יוגב" לפני כמה שנים והופסקה העבודה כי גילו שם עתיקות.

<שאקר נחלה: שם הכביש היה מוצף בעתיקות, אז רק לידיעתכם.

<איציק חולבסקי: בקצב הטיפול שלכם הכביש יהיה עתיק.

קארין אלהרר: תקשיב, אדוני, אני רוצה להגיד לך, תשמע.

קארין אלהרר: במדינה שהיא דמוקרטיה, כמו שישראל מתיימרת להיות, כששר נותן החלטה היא אמורה להיות מבוצעת, אני לא יודעת איך לספר לכם את זה.

קארין אלהרר: יכול להיות שהוא היה צריך להתייעץ איתכם קודם והוא לא עשה את זה, אני לא יודעת, אבל בסוף השר אמור לקבל החלטה.

קארין אלהרר: שואל סגן מנהלת הוועדה, אמרת לשר שההבטחה שלו לא טובה?

<שאקר נחלה: לא, אמרתי לדרג המקצועי שאחראי עליי.

איל בן ראובן: חברים, בואו.

מיכל בירן: חסרה פה איזו חוליה מקשרת.

מיכל בירן: מה שחולבסקי אמר, שוב, לא משנה אם התיאורים, אולי הוא לא היה צריך להגיד אותם, אבל חסרה פה חוליה מקשרת.

יוסף ג'בארין: בין השר לבינם.

מיכל בירן: כן, בסוף בין הדרג הפוליטי שנותן את ההבטחות לבין הדרג המקצועי.

מיכל בירן: שוב, אל תעשו שקר בנפשכם, אבל איפשהו הדבר הזה צריך להיסגר, לא כאן.

מיכל בירן: השר לא צריך להתחייב על דברים שהדרג המקצועי שלו חושב שהם לא מועילים ואנחנו לא צריכים להיות בדיון הזה.

<שאקר נחלה: את זה את אומרת לי, אני לא ראיתי דבר כזה.

<איציק חולבסקי: יש התחייבות כתובה.

<איציק חולבסקי: השר לא אמר חמישה רמזורים - - -

<שאקר נחלה: יש סיכום כתוב?

<איציק חולבסקי: יש סיכום כזה.

<איציק חולבסקי: השר אמר, "יטופלו כל הכניסות והיציאות מהיישובים".

<איציק חולבסקי: זהו.

<שאקר נחלה: חלק מהן כבר מטופלות.

<איציק חולבסקי: לא.

<שאקר נחלה: בוודאי, זה - - -

<איציק חולבסקי: לא, לא, לא, עובדה שנציגים של "נתיבי ישראל" היו איתי לפני שבוע במטרה לבדוק יחד עם נציגי היישובים מה צריך לעשות ולא טופל שום דבר.

<איציק חולבסקי: יד ימין לא יודעת מה יד שמאל עושה.

<שאקר נחלה: אתה מעלה דברים שאני לא מכיר אותם, לא היו - - -

<איציק חולבסקי: אני אעלה את זה מול נסים פרץ בשבוע הבא, יד ימין לא יודעת מה עושה יד שמאל.

<שאקר נחלה: - - - כדי להביא את זה בפני הוועדה גם.

קארין אלהרר: יש לך פה?

<איציק חולבסקי: לדעתי, את חייבת לדרוש ששר התחבורה ומנכ"ל "נתיבי ישראל" יהיו פה מיד אחרי פסח - - -

קארין אלהרר: מר חולבסקי, יש לך פה משהו כתוב?

קארין אלהרר: הבטחה של השר?

<מיטל הומינר: לי יש את סיכום הדיון.

<איציק חולבסקי: למשרד התחבורה יש יכולת לסכם איתי ולהוציא סיכום כתוב שהסיכום הכתוב שוחק את מה שנאמר בעל פה ואחרי זה על הכתוב מתפלפלים עוד שנה עד שמתחילים להזיז עפרון מצד ימין לשמאל.

קארין אלהרר: אתה רוצה הערת סיכום לפני שאני מסכמת?

<איציק חולבסקי: אני אומר שהועדה תחטא לתפקידה אם היא לא תדרוש ותעמוד על זה ששר התחבורה ומנכ"ל "נתיבי ישראל", יהיו פה מיד אחרי חידוש דיוני הכנסת בחודש מאי, ויתנו לוח זמנים ברור לביצוע, מה שסוכם בספטמבר ביני לבין שניהם.

יוסף ג'בארין: האם אפשר לשאול לגבי קו ההפרדה הפיזי בחלק שנותר בין מגידו - - -

<איציק חולבסקי: 3.5 ק"מ בלבד.

<שאקר נחלה: כדי להקים מפרדה קשיחה, חייבים להרחיב את הכביש - - -

<קריאה: למה?

<קריאה: יש קטע - - -

<איציק חולבסקי: מה פתאום - - -

<שאקר נחלה: מה פתאום?

<שאקר נחלה: אתה לא איש מקצוע.

<שאקר נחלה: אי אפשר לשים מפרדה קשיחה שמחייבת רוחב מינימלי של 2.40 מ' בלי להרחיב את הכביש ואם השול לא תקני אז צריך להרחיב גם את השול, אז זה הופך לפרויקט גדול, זה לא נושא נקודתית, תקים מפרדה קשיחה ותלך הביתה.

יוסף ג'בארין: אתה אומר שאין מספיק רוחב?

<שאקר נחלה: אני לא אמרתי שאין, אני אמרתי שקודם כל זה לא עבר במוקדי סיכון- - -

<איציק חולבסקי: בכל הקטעים האחרים הרחבת את הכביש?

<שאקר נחלה: זה לא עבר במוקדי סיכון ואם יהיה - - -

<איציק חולבסקי: שאקר, בשאר הקטעים הרחבת?

<שאקר נחלה: בוודאי.

יוסף ג'בארין: לא, מצומת מגידו לא הייתה הרחבה.

<איציק חולבסקי: - - - לא הרחבת ס"מ.

יוסף ג'בארין: אתה חי בשלום עם עצמך כשאתה משאיר את הקטע הזה של 3.5 ק"מ, זה רק שלושה הרוגים היו לפני כן?

<איציק חולבסקי: באוגוסט.

<שאקר נחלה: הייתה תאונה אחת עם שלושה הרוגים.

<שאקר נחלה: שלושה הרוגים, קיבלנו שלושה הרוגים.

<שאקר נחלה: שלושה הרוגים היו, אבל בכיוון - - - תרשה לי שנייה, הרוגים יש, מה לעשות, בכל הכבישים במדינה.

<שאקר נחלה: אנחנו בסך הכול אחראים על התשתית.

<שאקר נחלה: בתאונות בדרכים אין סוגיה רק של תשתית, יש סוגיה של חינוך.

<שאקר נחלה: אנחנו אחראים על התשתית ובמידה ויש תאונה אנחנו חייבים לעשות - - - להקים תכנית סלחנית, שהכבישים שלנו יהיו סלחנים.

<שאקר נחלה: הבעיה שרוב התאונות, אם תקראו את הדוחות של המשטרה בעקבות כל תאונה קטלנית, אז הן בגלל הגורם האנושי, זה לא בגלל התשתית, כי אם הנהג היה נוהג לפי תקנות התעבורה, לפי תנאי הדרך והסביבה, אז ייתכן שהתאונות היו נמנעות.

<שאקר נחלה: אתם נטפלים לאנשים שעובדים, שאחראים על התשתית - - -

יוסף ג'בארין: אבל אתם שמתם מפרדה, לא?

יוסף ג'בארין: אתם שמתם מפרדה לאורך כל הכביש - - -

<שאקר נחלה: לא שמנו לאורך כל הכביש.

<שאקר נחלה: בקטעים שמנו.

<שאקר נחלה: בין מגידו לתשבי, לא בכל הכביש.

יוסף ג'בארין: נשאר לכם ממגידו למושב.

<שאקר נחלה: רוב התאונות החזיתיות הקטלניות היו בקטע הזה, ממגידו עד התשבי.

יוסף ג'בארין: דווקא לא, הן היו ליד - - -

<שאקר נחלה: הייתה תאונה אחת קטלנית ב-2016, ממגידו דרומה, תאונה אחת קטלנית, אבל בחלק הצפוני היו הרבה תאונות קטלניות, אם אני לא טועה, בשלוש או ארבע שנים- ושם אנחנו עובדים.

<שאקר נחלה: אנחנו שקלנו בוועדה למוקדי סיכון אם לשים מפרדה גם בחלק הזה והרעיון - - -

יוסף ג'בארין: לא שקלתם, הייתה המלצה.

<שאקר נחלה: הייתה המלצה שנבדקה ונפסלה כי היא לא עומדת בקריטריונים.

<שאקר נחלה: פעם עשירית שאני אומר את זה היום.

קארין אלהרר: הנקודה הובהרה.

יוסף ג'בארין: אז הם ילכו לבג"ץ?

יוסף ג'בארין: מה הם יעשו?

יוסף ג'בארין: יחסמו את הכביש?

יוסף ג'בארין: יחסמו את הכביש.

קארין אלהרר: חבר הכנסת ג'בארין.

יוסף ג'בארין: אלה לא איומים, למה אלה איומים?

<שאקר נחלה: אלה איומים, כשאתה אומר לי, אני הולך לחסום את הכביש" אז אתה מאיים.

יוסף ג'בארין: אני מאיים?

<שאקר נחלה: אתה אומר את זה בוועדה - - -

יוסף ג'בארין: לא אמרתי אלימות, אמרתי חסימת כביש.

<שאקר נחלה: חסימת כביש זה גם - - - תקבל אישור מהמשטרה, ייתנו לך לחסום.

יוסף ג'בארין: הם יתנו, למה לא יתנו?

יוסף ג'בארין: את אילון חסמנו בהפגנה, למה לא לחסום - - -

קארין אלהרר: יוסוף, די, אין לי קול יותר, חאלס.

קארין אלהרר: אני מסכמת את הדיון.

קארין אלהרר: מעטות הפעמים שאני speechless לגמרי, הבאתם אותי לשם.

קארין אלהרר: בדיון הקודם לא שמעתי שהשר אמר דברים שאין בהם שום דבר מקצועי.

קארין אלהרר: זה צץ היום, נושא חדש.

קארין אלהרר: לא מצליחה להבין את זה.

<שאקר נחלה: אני לא ראיתי משהו כתוב, גבירתי.

<שאקר נחלה: על הפתרון ההנדסי בצמתים לא שמעתי שום מקום כתוב, מה לעשות?

<שאקר נחלה: הוא רוצה - - -

<איציק חולבסקי: תדבר עם המנכ"ל שלך, פשוט מאוד, דבר עם המנכ"ל שלך.

<שאקר נחלה: משהו כתוב אין.

<שאקר נחלה: גם - - -

קארין אלהרר: למה אתם מפריעים לי?

<איציק חולבסקי: דבר עם המנכ"ל שלך.

<איציק חולבסקי: פה בישיבה - - -

<שאקר נחלה: אני מדבר על הפתרון ההנדסי.

<איציק חולבסקי: שאקר, כל ישיבה מגיע מישהו אחר וכל פעם הוא לא יודע מה סוכם ומה כתוב ומה לא כתוב.

מיכל בירן: מה עושים עם זה?

<מאהר אגבאריה: הפרוטוקול עכשיו יוצא - - -

קארין אלהרר: תראו, אנחנו כל הזמן חוזרים לאותם דברים.

קארין אלהרר: זה דיון שלישי והוא כאילו הדיון הראשון.

קארין אלהרר: לא מבינה את זה.

קארין אלהרר: מקבלים ממשרד התחבורה ומ"נתיבי ישראל" תשובות סותרות, המנכ"לית אומרת משהו, השר אומר משהו, "נתיבי ישראל" אומרים, "סליחה, אני הגורם המקצועי, אני חושב אחרת".

קארין אלהרר: אני לא מצליחה להבין.

קארין אלהרר: משרד התחבורה, תוך שבועיים, אבל תעבירו, איזה פניות שמאלה יש בכביש ומהו הסטטוס של כל אחת מהן?

קארין אלהרר: האם היא תסודר ואם כן מהו לוח הזמנים?

קארין אלהרר: אם היא לא תסודר, מהי הסיבה?

קארין אלהרר: אני רוצה גם מבחינת תאורה, לוח זמנים מסודר.

קארין אלהרר: תנסו לא עד סוף 17', זה עוד הרבה מאוד חודשים.

קארין אלהרר: בחודש מאי ייערך כאן דיון, עם מנכ"לית משרד התחבורה והשר.

קארין אלהרר: די, הסבלנות שלי פקעה.

קארין אלהרר: לא מבינה איך קרה הדבר הזה שהשר חשב שפטרתי אותו מדיון.

קארין אלהרר: השיחה היחידה שהייתה לי איתו במליאה הייתה מורת רוחי כשהוא הצביע נגד חוק שלי, אבל משם ללא להגיע לדיון זה משהו אחר לגמרי.

קארין אלהרר: אני בטוחה שהייתה אי הבנה.

קארין אלהרר: אני מבקשת שגם תגיעו אתם.

<איציק חולבסקי: וגם לגבי הקטע מזלאפה.

<איציק חולבסקי: צריך התייחסות.

קארין אלהרר: על הכול.

<מאהר אגבאריה: לא, שם זה מובן מאליו, מצומת מגידו עד התשבי.

<מאהר אגבאריה: אנחנו אומרים משהו אחר, ממחסום סאלם עד צומת מגידו.

<מאהר אגבאריה: גם יש שם יישובים ערבים ויהודים.

<איציק חולבסקי: אז אין לו בעיה, 3.5 ק"מ מפרדה.

<מאהר אגבאריה: גם צומת מסוכן.

<מאהר אגבאריה: אם אפשר לכתוב את זה בפרוטוקול.

יוסף ג'בארין: התייחסות לכל כביש 66 לרבות הקטע בין מגידו ל - - -

קארין אלהרר: מר חולמסקי, אני מבקשת, אם תוכל בתוך שבוע להעביר לוועדה את רשימת הדברים שהשר התחייב לך בצורה מסודרת.

קארין אלהרר: תודה רבה לכולם, הישיבה נעולה.